บึมท่าเรือสาทร ถล่มกรุงโชคดีพลาดเป้า
เดชะบุญพลาดฉิวเฉียดลงแม่น้ำแบบเดียวกับศาลท้าวมหาพรหมเร่งล่ามือบอมบ์แยกราชประสงค์,ด่วน บึมอีกลูกท่านํ้าสาทร แต่โชคดีมือระเบิดหย่อนไปลงแม่น้ำเจ้าพระยา บริเวณใต้สะพานสมเด็จพระเจ้าตากสิน วงจรปิดจับภาพนาทีระเบิดเสียงดังสนั่นหวั่นไหว แรงระเบิดทำน้ำกระจาย โชคดีไม่มีผู้ได้รับบาดเจ็บและเสียชีวิต พบเศษสะเก็ดระเบิดแบบเดียวกับที่แยกราชประสงค์ ขณะที่คดีระเบิดศาลพระพรหม วงจรปิดจับภาพชัดผู้ต้องสงสัยเป็นชายรูปร่างสูง สะพายเป้มาถึงที่เกิดเหตุแล้ววางไว้บนเก้าอี้ จากนั้นรีบเดินออกไปจนเกิดระเบิดขึ้น ชุดสืบสวนไล่ล่าไปถึงเกสต์เฮาส์ซอยสีลม 9 พบคนร้ายนั่งแท็กซี่ต่อไปที่สนามบินดอนเมือง เร่งติดตามคนขับรถตุ๊กตุ๊กและรถแท็กซี่มาสอบสวน เพื่อยืนยันว่าผู้ต้องสงสัยเป็นคนไทยหรือชาวต่างชาติ แต่ สมยศ เชื่อ ผู้ต้องสงสัยเป็นคนไทย ไม่เกี่ยวกับการก่อการร้าย ขณะที่ชุดสืบสวนเอาคดีเก่าตำรวจจับผู้ต้องหาชาวอิหร่านทำระเบิดย่านคลองตันปี 55 มาเปรียบเทียบ ส่วนหน่วยงานด้านความมั่นคงสั่งกำลังทุกภาคส่วนตรวจเข้มจุดเสี่ยงทั่วประเทศ,กรณีคนร้ายก่อเหตุวางระเบิดแสวงเครื่องหนัก 3 กก. บริเวณศาลท้าวมหาพรหม สี่แยกราชประสงค์ ย่านธุรกิจท่องเที่ยวใจกลางกรุงเทพมหานคร เมื่อช่วงหัวค่ำวันที่ 17 ส.ค. เป็นเหตุให้มีผู้ได้รับบาดเจ็บและเสียชีวิตอย่างน่าอนาถจำนวนมาก ชิ้นส่วนมนุษย์เกลื่อนสถานที่เกิดเหตุ บางศพยังไม่สามารถระบุได้แม้กระทั่งเพศของผู้เสียชีวิต เบื้องต้นชุดตรวจสอบพบว่า ผู้เสียชีวิตมีทั้งชาวไทยและชาวต่างชาติ ส่วนใหญ่เป็นชาวเอเชียเชื้อสายจีนที่เดินทางมาไหว้สักการะพระพรหม เบื้องต้นชุดสืบสวนตรวจสอบพบภาพผู้ต้องสงสัยเป็นชายรูปร่างสูง หลังจากวางเป้ไว้ตรงจุดเกิดเหตุแล้วรีบเดินออกจากที่เกิดเหตุ ก่อนเกิดระเบิดขึ้น เบื้องต้นประเด็นก่อเหตุยังไม่ชัดเจน มีทั้งประเด็นเรื่องการเมืองในประเทศและการเมืองระหว่างประเทศ รวมไปถึงการก่อการร้ายระหว่างประเทศ ต้องรอชุดสืบสวนเริ่มรวบรวมพยานหลักฐานคลี่คลายคดีต่อไป,ความคืบหน้าจากโรงพยาบาลตำรวจ เมื่อเวลา 02.30 น. วันที่ 18 ส.ค. พล.ต.ต.วิฑูรย์ นิติวรางกูร รองนายแพทย์ใหญ่ รพ.ตำรวจ เผยว่า ขณะนี้มีผู้เสียชีวิตแล้วทั้งสิ้น 20 ราย ที่โรงพยาบาลตำรวจ 16 ราย โรงพยาบาลจุฬาฯ 3 ราย และโรงพยาบาลกลางมีผู้เสียชีวิต 1 ราย ล่าสุด ร่างผู้เสียชีวิตทั้งหมดถูกนำส่งมาที่สถาบันนิติเวช รพ.ตำรวจ เพื่อตรวจสอบหาสาเหตุการเสียชีวิตแล้ว ขณะที่ยอดผู้ป่วยจากศูนย์เอราวัณพบว่า มีผู้ได้รับบาดเจ็บเข้ารับการรักษาตามโรงพยาบาลต่างๆ 123 ราย ส่วนโรงพยาบาลตำรวจมีผู้บาดเจ็บสาหัส 6 ราย มี 2 รายอยู่ในขั้นวิกฤติคือ นายโคโตะ อันโดะ (Mr.KOTO ANDO) อายุ 31 ปี สัญชาติญี่ปุ่น ถูกสะเก็ดระเบิดบริเวณแผ่นหลังหลาย แห่ง บางแผลทะลุไปถึงช่องท้อง เครื่องในฉีกขาดทำให้ เสียเลือดมาก เมื่อผู้ได้รับบาดเจ็บเดินทางมาถึง รพ.หมดสติ ทีมแพทย์จึงรีบนำตัวเข้ารับการผ่าตัดโดยด่วน ก่อนหน้านี้ทีมแพทย์ได้ผ่าตัดลำไส้ใหญ่ออกไป และผ่าตัดห้ามเลือดเพื่อยื้อชีวิต เพราะผู้บาดเจ็บอยู่ในสภาวะดีไอซี หรือสภาวะเลือดแข็งตัว ทำให้เป็นอุปสรรคในการรักษา แต่อาการล่าสุดผู้บาดเจ็บชาวญี่ปุ่นอาการดีขึ้นแล้ว แม้จะยังไม่ได้สติ ต้องนอนรักษาตัวอยู่ในห้องฉุกเฉิน และต้องได้รับการดูแลจากทีมแพทย์อย่างใกล้ชิด ขณะเดียวกัน ผู้บาดเจ็บที่เป็นเด็กหญิงชาวจีนวัย 10 ขวบ ยังอยู่ในห้องผู้ป่วยฉุกเฉิน หลังได้รับการผ่าตัดห้ามเลือดตั้งแต่เมื่อคืนที่ผ่านมา แต่อาการยังไม่ดีขึ้น อยู่ในความดูแลของแพทย์อย่างใกล้ชิด,ต่อมาเวลา 06.00 น. พล.ต.ต.ภาณุรัตน์ หลักบุญ ผบก.สปพ. พร้อมด้วย พ.ต.อ.สำราญ นวลมา ผกก.สายตรวจ บก.สปพ. (191) พ.ต.อ.กำธร อุ่ยเจริญ ผกก.หน่วยเก็บกู้และตรวจพิสูจน์วัตถุระเบิด บก.สปพ. นำกำลังเจ้าหน้าที่หน่วยเก็บกู้และตรวจพิสูจน์วัตถุระเบิด บก.สปพ. หรืออีโอดี เจ้าหน้าที่กองพิสูจน์หลักฐาน และสุนัขตำรวจ ลงพื้นที่ตรวจสอบจุดเกิดเหตุบริเวณศาลท้าวมหาพรหม แยกราชประสงค์ เพื่อเก็บหลักฐานเพิ่มเติมอย่างละเอียดอีกครั้ง และกั้นพื้นที่ไม่ให้สื่อมวลชนและประชาชนผู้ที่ไม่เกี่ยวข้องเข้าไปในจุดเกิดเหตุ,ต่อมาเมื่อเวลา 06.45 น. พล.ต.อ.สมยศ พุ่มพันธุ์ม่วง ผบ.ตร. พร้อมด้วย พล.ต.อ.เรืองศักดิ์ จริตเอก รอง ผบ.ตร. และ พล.ต.ท.ประวุฒิ ถาวรศิริ ผช.ผบ.ตร. เดินทางมาร่วมตรวจสอบจุดเกิดเหตุ พล.ต.อ.สมยศเผยว่า ขณะนี้ยังไม่สามารถระบุได้ว่าระเบิดที่คนร้ายใช้เป็นชนิดใด เนื่องจากหลักฐานที่หน่วยอีโอดีเก็บไปตรวจสอบผลออกมายังไม่ชัด ต้องรอการตรวจสอบอย่างละเอียดอีกครั้ง ส่วนสาเหตุที่เจ้าหน้าที่หน่วยอีโอดีเก็บหลักฐานได้น้อยเนื่องจากการทำงานของระเบิดถือว่าสมบูรณ์แบบ สามารถเผาไหม้ทุกสิ่งทุกอย่างหมด เบื้องต้นระบุได้เพียงว่า เป็นระเบิดแรงดันสูง เป้าหมายหรือจุดประสงค์เพื่อต้องการชีวิตอย่างแน่นอน อย่างไรก็ตาม เจ้าหน้าที่กำลังตรวจสอบกล้องซีซีทีวีทุกตัวไม่ว่าจะเป็นของ กทม. ตำรวจ และเอกชนในพื้นที่ ขณะนี้ตั้งประเด็นการก่อเหตุไว้ทุกประเด็นยังไม่ได้ตัดประเด็นใดทิ้งไป ต้องรอการตรวจพิสูจน์หลักฐานที่เกิดเหตุอย่างละเอียด ไม่ว่าจะเป็นพยานวัตถุ และพยานหลักฐานอื่นๆ เจ้าหน้าที่มั่นใจว่าจะจับกุมคนร้ายรายนี้ได้ ต้องขอเวลาการทำงานสักระยะ,พล.ต.อ.สมยศกล่าวอีกว่า เมื่อคืน พล.อ.ประยุทธ์ จันทร์โอชา นายกรัฐมนตรี และ พล.อ.ประวิตร วงษ์สุวรรณ รองนายกรัฐมนตรี ฝ่ายความมั่นคง เรียกประชุมเจ้าหน้าที่ฝ่ายความมั่นคง แนะนำแนวทางให้แบ่งหน้าที่กันทำ พร้อมทั้งมีความห่วงใยนักท่องเที่ยว และช่วงเวลา 07.00-07.40 น. จะประชุมวีดิโอคอนเฟอเรนซ์มาที่ ศปก.ตร.อีกครั้ง ยืนยันว่าด้านการข่าวไม่ได้บกพร่อง เจ้าหน้าที่ประสานกับหน่วยงานความมั่นคงทั้งในและต่างประเทศ รวมทั้งคอยเฝ้าระวังทุกพื้นที่มาตลอด ไม่ได้ปล่อยปละละเลย ทั้งนี้ คนจ้องกระทำกับคนคอยเฝ้าระวัง คนจ้องกระทำมีโอกาสมากกว่า และไม่คิดว่าคนร้ายจะมีจิตใจโหดเหี้ยมอำมหิตขนาดนี้ เพราะลงมือทำในจุดที่มีทั้งชาวไทยและนักท่องเที่ยวชาวต่างชาติเป็นจำนวนมาก และเป็นห้วงเวลาที่มีคนเยอะมาก ถือว่าการกระทำของคนร้ายประสงค์ต่อชีวิตแน่นอน ส่วนเรื่องที่ว่าคนร้ายจะหนีออกนอกประเทศไปแล้วหรือไม่ รวมทั้งประสานไปยัง สตม.ด้วยหรือไม่ แนวทางการสืบสวนยังไม่ถึงขั้นนั้นอยู่ระหว่างดำเนินการทุกขั้นตอน,ที่ทำเนียบรัฐบาล เมื่อเวลา 07.30 น. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) วีดิโอคอนเฟอเรนซ์จากตึกไทยคู่ฟ้า ทำเนียบรัฐบาล ร่วมกับกระทรวงมหาดไทย ผู้บัญชาการเหล่าทัพ กองบัญชาการกองทัพบกและสำนักงานตำรวจแห่งชาติ เพื่อติดตามสรุปสถานการณ์จากเหตุระเบิดแยกราชประสงค์ เมื่อวันที่ 17 ส.ค. เป็นเวลากว่า 1 ชั่วโมงครึ่ง พล.ต.วีรชน สุคนธปฏิภาค รองโฆษกประจำสำนักนายกรัฐมนตรี เผยว่า นายกฯสั่งการให้สรุปยอดตัวเลขผู้ที่ได้รับบาดเจ็บและผู้เสียชีวิต เพื่อประสานให้สถานทูตต่างๆได้รับทราบ พร้อมสั่งการให้จัดตั้งทีมงานหรือตัวแทนรัฐบาลเข้าเยี่ยมผู้ได้รับบาดเจ็บที่เข้าพักรักษาตัวตามโรงพยาบาลต่างๆ และกำชับเจ้าหน้าที่พยายามหาหลักฐานสิ่งบอกเหตุต่างๆ และตรวจกล้องวงจรปิดทุกตัวที่จะนำไปสู่การสอบสวนให้ได้ แต่ขณะนี้ยังเร็วเกินไปที่จะสรุปว่าเป็นกลุ่มใด ยังไม่ตัดประเด็นใดทิ้ง,พล.ต.วีรชนกล่าวต่อว่า ระเบิดที่พบเป็นระเบิดแสวงเครื่อง ถือว่าร้ายแรงและไม่เคยเกิดขึ้นในภาคใต้ ทำขึ้นมาเพื่อใช้งานนี้โดยเฉพาะ สร้างความตื่นตระหนกผ่านโซเชียลต่างๆ เพื่อให้เกิดความสับสน เผยแพร่ภาพที่น่ากลัว ปล่อยข่าวว่าสภากาชาดต้องการเลือด กระจายข่าวอย่างรวดเร็ว เป็นเครือข่ายและมีแผนปฏิบัติการทางด้านจิตวิทยา สิ่งเหล่านี้ต้องนำมาดูว่าเชื่อมโยงกันหรือไม่ และขณะนี้สถานที่สำคัญได้เน้นย้ำให้ดูแลอย่างเข้มงวด โดยเฉพาะที่มีคนอยู่เยอะ และต้องสร้างความรับรู้ ของประชาชนในจุดเดียว เพื่อประชาชนไม่ให้เกิดความสับสน โดยรัฐบาล ทหาร ตำรวจ และกระทรวงการต่างประเทศจะมีการตั้งศูนย์แถลงข่าวร่วมกัน เมื่อถามว่า สื่อต่างประเทศวิเคราะห์เชื่อมโยงกับเหตุการณ์นอกประเทศ พล.ต.วีรชน กล่าวว่า ต้องรอรวบรวมหลักฐานได้ทั้งหมดก่อน เบื้องต้นกระทรวงการต่างประเทศได้ชี้แจงไปยังประเทศที่มีนักท่องเที่ยวที่ได้รับผลกระทบ ออกแถลงการณ์ชี้แจงข้อเท็จจริงที่เกิดขึ้น,ที่ ศปก.ตร. เวลา 08.00 น. พล.ต.อ.สมยศ พุ่มพันธุ์ม่วง ผบ.ตร. เรียกประชุมชุดสืบสวน อาทิ พล.ต.อ.จักรทิพย์ ชัยจินดา รอง ผบ.ตร. พล.ต.ท.อำนาจ อันอาตม์งาม ที่ปรึกษา (สบ 10) พล.ต.ท.ประวุฒิ ถาวรศิริ ผู้ช่วย ผบ.ตร. พล.ต.อ.สมยศกล่าวว่า ประชุมสรุปสถานการณ์เหตุระเบิดที่สี่แยกราชประสงค์ยอมรับว่า การสืบสวนหาตัวผู้ก่อเหตุจำเป็นต้องใช้เวลา แต่ไม่กำหนดกรอบการทำงาน เนื่องจากต้องรวมพยานหลักฐานในที่เกิดเหตุให้มากเพียงพอ จึงสามารถระบุกลุ่มผู้ก่อเหตุได้ ส่วนพยานหลักฐานขณะนี้ ยอมรับว่า แม้ระเบิดครั้งนี้ จะทำงานสมบูรณ์แบบและไม่ทิ้งร่องรอยใดๆไว้ แต่มั่นใจว่ามีหลักฐานเชื่อมโยงถึงผู้กระทำผิดได้ ตำรวจยังไม่ตัดประเด็นใดทิ้ง ทั้งความขัดแย้งทางการเมือง และความขัดแย้งเรื่องกลุ่มชาติพันธุ์อุยกูร์ ที่ก่อนหน้านี้ประเทศไทยส่งชาวอุยกูร์กลับไปยังประเทศจีน และยังสั่งการให้ พล.ต.ท.ศรีวราห์ รังสิพราหมณกุล ผบช.น. ตั้งด่านตรวจความมั่นคงทั่วกรุงเทพฯ มอบหมาย พล.ต.อ.จักรทิพย์ ชัยจินดา รอง ผบ.ตร. เป็นผู้รับผิดชอบงานสืบสวนสอบสวน ขณะนี้เตรียมเชิญตัวแทนทูตต่างชาติเข้าพบ เพื่อชี้แจงและสร้างความมั่นใจหลังเกิดเหตุระเบิด เพื่อสร้างความเชื่อมั่นด้านเศรษฐกิจการท่องเที่ยวให้กลับมา,พล.ต.ท.มนู เมฆหมอก ผบช.สพฐ.ตร. กล่าวว่า เข้าตรวจสอบที่เกิดเหตุแล้ว 2 ครั้ง ตั้งแต่เมื่อคืนต่อเนื่องจนถึงช่วงเช้าที่ผ่านมา เบื้องต้นได้รวบรวมพยานหลักฐานทั้งหมดในที่เกิดเหตุ เพื่อนำไปตรวจสอบทางนิติวิทยาศาสตร์ เปรียบเทียบหาตัวผู้ต้องสงสัย,ด้าน พ.ต.อ.กำธร อุ่ยเจริญ ผกก.กลุ่มงานเก็บกู้และตรวจพิสูจน์วัตถุระเบิด บก.สปพ. กล่าวว่า ลักษณะของระเบิดจุดชนวนด้วยการตั้งเวลาต่อวงจรแบบมืออาชีพ ลักษณะเช่นนี้มักพบกันมากในกลุ่มชาวต่างชาติ พบสะเก็ดลูกปลายเป็นหลักฐานชัดเจน ส่วนการต่อวงจรระเบิดชนิดนี้ เคยพบก่อเหตุหลายพื้นที่ในประเทศไทย แต่ไม่เชื่อมโยงกับกลุ่มผู้ก่อความสงบใน 3 จังหวัดชายแดนใต้,มีรายงานว่า ชุดสืบสวนตรวจสอบกล้องวงจรปิดในพื้นที่ใกล้เคียงกว่า 50 ตัว พบผู้ต้องสงสัยเป็นชายชาวต่างชาติลักษณะคล้ายแขกขาว ใส่แว่นสีเหลือง สวมเสื้อสีเหลือง กางเกงขาสามส่วน สะพายเป้สีน้ำเงิน นำเป้ไปวางไว้ที่จุดระเบิด หลังจากนั้นไม่ถึง 10 นาทีจึงเกิดเหตุระเบิดสร้างความเสียหายเป็นวงกว้าง หน่วยความมั่นคงสั่งการให้ชุดสืบสวนเร่งหาเบาะแสผู้ต้องสงสัยแล้ว คาดว่าน่าจะยังคงกบดานในกรุงเทพฯ ก่อนหน้านี้พบมีกลุ่มก่อการร้ายที่คาดเป็นกลุ่มอุยกูร์มีความเคลื่อนไหวเตรียมก่อความวุ่นวายใน กทม. เพื่อตอบโต้กรณีรัฐบาลไทยที่ส่งตัวชาวอุยกูร์ให้รัฐบาลจีนดำเนินคดี เป้าหมายการก่อเหตุระเบิดคือ จุดที่ชาวจีนแผ่นดินใหญ่มาท่องเที่ยวหรือพักอาศัยใน กทม. หน่วยข่าวกรองสั่งกำลังฝ่ายสืบสวนเฝ้าระวังมาระดับหนึ่ง แต่ยังไม่ทราบจุดหมายที่แน่นอนจนเกิดเหตุระเบิดขึ้น มีเหยื่อที่เสียชีวิตและบาดเจ็บส่วนหนึ่งเป็นชาวจีน ขณะนี้ชุดสืบสวน บช.น.พุ่งเป้าไปที่ปมการก่อความไม่สงบของชาวอุยกูร์ แต่ยังไม่ตัดประเด็นการก่อความไม่สงบอื่นๆ เนื่องจากวัตถุระเบิดที่พบเป็นชนิดแสวงเครื่องใช้เครื่องมืออิเล็กทรอนิกส์จุดระเบิด,ต่อมา พล.ต.อ.เรืองศักดิ์ จริตเอก รอง ผบ.ตร. นางสุภาณี วัฒนวิจารณ์ กรรมการเหรัญญิกมูลนิธิทุนท่านท้าวมหาพรหม โรงแรมไฮแอท เอราวัณ เดินทางมาตรวจสอบที่เกิดเหตุ พล.ต.อ.เรืองศักดิ์เผยว่า วันนี้ได้เข้ามาสำรวจความเสียหายของท้าวมหาพรหมพบว่า บริเวณคางและพระกรขวาได้รับความเสียหาย จะประสานช่างสิบหมู่เข้ามาตรวจสอบและบูรณะซ่อมแซม สำหรับการจราจรเจ้าหน้าที่จะรีบเคลียร์เส้นทางให้สามารถใช้งานได้ตามปกติภายในตอนเที่ยง ตอนนี้เจ้าหน้าที่ตำรวจลงพื้นที่ตรวจสอบความเรียบร้อยหมดแล้ว, ด้านนางสุภาณีกล่าวว่า วันนี้ช่างน่าจะยังไม่ได้เข้าตรวจสอบ อาจจะประสานให้มาตรวจสอบความเสียหายท้าวมหาพรหมในวันที่ 19 ส.ค. และซ่อมแซมทันที โดยทางช่างสิบหมู่จะเตรียมปูนและเครื่องทอง ในการบูรณะซ่อมแซม ระหว่างที่ซ่อมแซมยังจะเปิดให้ประชาชนเข้าไปบูชาสักการะได้ตามปกติ อย่างไรก็ดีจะวางกำลังเจ้าหน้าที่ รปภ.เพิ่ม และขอกำลังเจ้าหน้าที่ตำรวจ จากปกติที่กำลังมีเจ้าหน้าที่ตำรวจท่องเที่ยวดูแลเป็นประจำอยู่แล้ว,พ.ต.อ.ณรัชต์ เศวตนันทน์ อธิบดีกรมคุ้มครองสิทธิเสรีภาพ กระทรวงยุติธรรม (ยธ.) กล่าวว่า กรมคุ้มครองสิทธิเสรีภาพของกระทรวงยุติธรรมส่งเจ้าหน้าที่ลงพื้นที่ไปดำเนินการแจ้งสิทธิ์ พร้อมรับเรื่องขอช่วยเหลือเยียวยาสำหรับเหยื่อผู้เสียหายจากเหตุการณ์ดังกล่าวแล้ว ให้เจ้าหน้าที่คอยให้บริการ 4 จุด ประกอบด้วย 1.สน.ลุมพินี 2.โรงพยาบาลตำรวจ 3.โรงพยาบาลจุฬาฯ และ 4.นิติเวช โรงพยาบาลตำรวจ ตาม พ.ร.บ.ผู้ที่เสียชีวิตจะได้รับเงินเยียวยาเป็นเงิน 100,000 บาท ส่วนผู้ที่ได้รับบาดเจ็บจะได้รับเงินเยียวยาตามค่ารักษาพยาบาลตามจริงไม่เกิน 30,000 บาท,ผู้สื่อข่าวรายงานว่า ครอบครัวผู้เสียชีวิตและผู้ที่ได้รับบาดเจ็บจากเหตุการณ์ระเบิดติดต่อเจ้าหน้าที่ได้ จุดที่ 1.หัวหน้าทีมคือ ว่าที่ร้อยตรีธนกร สถานานนทน์ ผอ.การสำนักงานคุ้มครองพยาน เบอร์โทรศัพท์ 081-988-3790 จุดที่ 2 หัวหน้าทีม นายณัฐพล ด่านจิตตรง เบอร์โทรศัพท์ 081-257-7571 จุดที่ 3 หัวหน้าทีม น.ส.จรวยพร สุขสุทิตย์ เบอร์โทรศัพท์ 086-327-8106 และจุดที่4 หัวหน้าทีม นายธปภัค บูรณะสิงห์ เบอร์โทรศัพท์ 081-909-0614,พล.ต.อ.สมยศ พุ่มพันธุ์ม่วง ผบ.ตร. มีหนังสือด่วนกำชับ ผบช.น. ผบช.ก. ผบช.ภ.1-9 และ บช.ศชต.ให้ทุก บช.เพิ่มความเข้มในการตั้งจุดตรวจ ด่านตรวจบุคคล ยานพาหนะ เพื่อตรวจค้นอาวุธปืน วัตถุระเบิด และสิ่งของผิดกฎหมาย รวมทั้งสายตรวจประจำจุด สายตรวจรถยนต์เปิดสัญญาณไฟวับวาบในพื้นที่สำคัญ โดยเฉพาะพื้นที่ที่มีนักท่องเที่ยวจำนวนมาก เช่น ท่าอากาศยาน สถานีรถโดยสาร สถานที่สำคัญ โบราณสถาน แหล่งท่องเที่ยว ห้างสรรพสินค้า ร้านค้า ร้านอาหาร สถานบันเทิงที่เป็นศูนย์รวมนักท่องเที่ยว โรงแรม เกสต์เฮาส์ หอพัก ห้องเช่า บ้านเช่ารายวันในพื้นที่รับผิดชอบเข้มงวด จัดกำลังฝ่ายสืบสวนนอกเครื่องแบบลงพื้นที่สืบสวนหาข่าวความเคลื่อนไหวกลุ่มบุคคลเป้าหมายทั้งชาวไทยและชาวต่างชาติที่มีพฤติการณ์เป็นภัยหรือส่งผลกระทบต่อนักท่องเที่ยว ประสาน อบจ. อบต. เทศกาลและหัวหน้าฝ่ายรักษาความปลอดภัยสถานที่เป้าหมายด้านการท่องเที่ยว ขอความร่วมมือแจ้งข้อมูลเบาะแสบุคคล วัตถุต้องสงสัย รวมทั้งตรวจสอบกล้องจรปิด,พล.ต.ท.อำนวย นิ่มมะโน ผบช.ภ.1 เขียนข้อความส่วนตัวสั่งการ ผบก.และ ผกก.ใน บช.ภ.1 ว่า จากเหตุการณ์ก่อวินาศกรรมที่แยกราชประสงค์ เมื่อหัวค่ำที่ผ่านมาเป็นเหตุการณ์ที่ป่าเถื่อนที่สุด อสุรกายเท่านั้นที่ทำได้ และมันอาจก่อเหตุขึ้นที่ใดก็ได้โดยเฉพาะพื้นที่จุดที่เป็นสัญลักษณ์ทางการเมืองทำนองเดียวกับแยกราชประสงค์ ซึ่งแต่ละ ภ.จ.และ สภ.มีข้อมูลอยู่แล้วจึงให้เพิ่มความเข้มในการตรวจตราสถานที่ดังกล่าว และให้ตั้งจุดตรวจด่านความมั่นคง ตามแผน รปภ.ของแต่ละ ภ.จ.อย่างเคร่งครัด เข้มงวดในการตรวจค้นบุคคล ยานพาหนะ เพื่อตรวจค้นอาวุธ วัตถุระเบิด และให้ผู้บังคับบัญชาออกตรวจตรา แจ้งผลการปฏิบัติ,พล.ต.ท.ศักดา ชื่นภักดี ผบช.สตม. มีหนังสือด่วนที่สุดให้ทุกกองบังคับการ (บก.) เพิ่มความเข้มในการตรวจคัดกรองบุคคลผู้เดินทางเข้า-ออกราชอาณาจักรด้วยความละเอียดรอบคอบ ทั้งการตรวจสอบเอกสารเดินทาง การบันทึกข้อมูล การเฝ้าสังเกตพฤติกรรมและสิ่งผิดปกติเพื่อป้องกันบุคคลหรือกลุ่มบุคคลผู้ไม่หวังดีที่อาจก่อเหตุความไม่สงบ โดยเฉพาะการเดินทางออก และเตรียมความพร้อมดำเนินการป้องกันและรักษาสถานที่ตามแผนควบคุมสถานการณ์ในสภาวะฉุกเฉินของ สตม.โดยเฉพาะอย่างยิ่งหน่วยงานที่มีห้องกักในความรับผิดชอบ,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวว่า ฝ่ายความมั่นคงติดตามสถานการณ์อย่างใกล้ชิด เก็บภาพกล้องวงจรปิดพบข้อมูลที่ชัดเจนมากขึ้นแต่ยังไม่ขอเปิดเผยได้ ขอให้ประชาชนมั่นใจการทำงานของฝ่ายความมั่นคงว่า เราวางแผนป้องกันและการติดตามสถานการณ์ที่เกิดขึ้น จัดตั้งกองบัญชาการ (บก.) ติดตามสถานการณ์และประชุมหน่วยงานที่เกี่ยวข้องกับความมั่นคงและการข่าวทุกวัน ยืนยันว่ารัฐบาลจะจับกุมตัวผู้ก่อเหตุโดยไม่มีการทอดเวลาออกไปอย่างแน่นอน ขณะนี้ยังไม่ได้ตั้งประเด็นอะไรไว้ แต่จะต้องเอาตัวคนที่วางระเบิดมาให้ได้ มีความชัดเจนยิ่งขึ้นและได้จำกัดวงผู้ต้องสงสัยแล้ว ซึ่งเรื่องดิสเครดิตรัฐบาลก็เป็นส่วนหนึ่ง แต่ยังมีหลายประเด็น เขาลงมือทำน้อยคน แต่ยังบอกไม่ได้ว่าเป็นกลุ่มใด บอกไม่ได้ว่าเป็นคนไทยหรือต่างชาติ แต่สิ่งที่เกิดขึ้นคือ การทำลายการท่องเที่ยวและเศรษฐกิจของประเทศชาติอย่างชัดเจน ไม่ได้ทำเพื่อให้วุ่นวายเฉยๆ,เมื่อถามว่า สถานการณ์ทางการเมืองขณะนี้มีความเกี่ยวข้องกับเหตุระเบิดที่เกิดขึ้นหรือไม่ รองนายกฯกล่าวว่า ผมไม่รู้ ผมไม่ทราบ สื่อทราบก็ให้บอกหน่อย ใจเย็นๆ เมื่อมีคนจ้องดำเนินการ เราก็มีหน้าที่ป้องกันและติดตาม ต้องว่ากัน ต้องสู้กัน เมื่อถามว่า มั่นใจหรือไม่ใช่การก่อการร้าย พล.อ.ประวิตรกล่าวว่า ไม่มั่นใจ แต่เห็นว่าเขามีเจตนาชัดเจนและมีการวางแผนก่อเหตุ ต่อข้อถามว่าจากข้อมูลที่มีระบุว่า มีส่วนเชื่อมโยงกับกลุ่มนอกประเทศหรือไม่ พล.อ.ประวิตรกล่าวว่า ยังไม่ทราบ เพราะเกิดเพียงวันเดียว แต่คิดว่าน่าจะมีเครือข่ายอยู่ ส่วนการเฝ้าระวังสถานทูตต่างๆ ตำรวจเขามีแผนดูแล โดยเพิ่มการดูแลในพื้นที่ของสถานทูตไปแล้ว เมื่อถามว่า มีข่าวล่วงหน้ามาก่อนหรือไม่ว่าจะมีเหตุเกิดขึ้น พล.อ.ประวิตรกล่าวว่า มีแต่พูดในโซเชียล แต่ยังไม่ชัดเจน แต่สายข่าวจริงๆเราไม่มีเรื่องนี้,พล.อ.ประวิตรกล่าวว่า สื่อต้องช่วยกันด้วยเพราะฝ่ายความมั่นคงทำงานและติดตามการเรื่องข่าวมาตลอด ส่วนการติดตามข่าวทางโซเชียลมีเดียต้องระวัง เพราะบางคนถือโอกาสปล่อยข่าวปิดโรงเรียน สถาบันการเงิน ซึ่งไม่ถูกต้อง เราจะติดตามตัวบุคคลเหล่านี้มาสอบถามว่าทำอย่างนั้นเพราะอะไร อย่างไร ก็ตาม ประชาชนไม่ต้องตระหนก เพราะสั่งการให้ทหารและตำรวจใช้แผนป้องกันดูแลรักษาความสงบและความปลอดภัยในชีวิตทรัพย์สินของประชาชนแล้ว ต้องมีการปิดถนนครึ่งวันเพื่อตรวจเรื่องนิติวิทยาศาสตร์ ยืนยันว่ายังใช้กฎหมายปกติในการดูแลขณะที่ นายกฯได้จัดทีมงานตรวจเยี่ยมผู้ได้รับบาดเจ็บเรียบร้อย,ที่ทำเนียบรัฐบาล พล.อ.อ.ประจิน จั่นตอง รมว.คมนาคม กล่าวภายหลังการประชุมคณะรัฐมนตรี (ครม.) ว่า ในที่ประชุมได้ติดตามสถานการณ์การแก้ไขปัญหาและเยียวยาผู้ที่ประสบเหตุระเบิดที่แยกราชประสงค์ พล.อ.ประยุทธ์ จันทร์โอชา นายกรัฐมนตรี และหัวหน้า คสช. มอบหมายให้รัฐมนตรีที่เกี่ยวข้องดำเนินการอยู่ ขณะเดียวกัน พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ได้เรียกประชุมหน่วยงานด้านความมั่นคง เพื่อติดตามสถานการณ์อย่างใกล้ชิด ที่กรมทหารราบที่ 1 มหาดเล็กรักษาพระองค์ ถนนวิภาวดีรังสิต,ด้าน พล.อ.อุดมเดช สีตบุตร รมช.กลาโหม และ ผบ.ทบ. ในฐานะเลขาธิการคณะรักษาความสงบแห่งชาติ (คสช.) กล่าวว่า ขณะนี้เจ้าหน้าที่ทหารร่วมมือกับเจ้าหน้าที่ตำรวจรวบรวมพยานหลักฐาน โดยกล้องวงจรปิดเห็นภาพผู้ต้องสงสัยแล้ว จะนำไปสู่การวิเคราะห์แนวโน้มต่อไป ขณะเดียวกันกำลังเก็บพยานหลักฐานเพื่อประมวลผลอีกครั้ง เบื้องต้นประเมินว่าไม่เชื่อมโยงกับเหตุความไม่สงบในภาคใต้ เพราะใช้ระเบิดแรงดันสูงที่มีความรุนแรงมาก ไม่ใช่วิธีการของภาคใต้ ทำให้ตีวงสาเหตุแคบลง อาจเป็นเรื่องไม่พอใจการปฏิบัติบางอย่างของรัฐบาล เมื่อถามว่า เป็นความขัดแย้งภายในประเทศหรือนานาชาติ พล.อ.อุดมเดชตอบว่า ยังไม่สามารถตัดประเด็นได้ สถานที่เกิดเหตุเป็นแหล่งท่องเที่ยวที่มีชาวต่างชาติมาเที่ยวมากมาย ผู้ดำเนินการทำหวังให้กระทบต่างชาติ ดังนั้น เราจะระมัดระวังมากขึ้นในสถานที่ท่องเที่ยวที่มีประชาชนหนาแน่น จะมีเจ้าหน้าที่ทั้งในและนอกเครื่องแบบดูแล ขอให้ประชาชนช่วยกันเฝ้าระวัง หากพบเห็นสิ่งผิดปกติขอให้รีบแจ้งเจ้าหน้าที่ที่กระจายอยู่ทุกพื้นที่ อย่างไรก็ตาม ขอประชาชน อย่าไปหลงเชื่อโซเชียลมีเดียที่ไม่เป็นความจริง ขอให้รับฟังการแถลงของเจ้าหน้าที่ของรัฐเท่านั้น,เมื่อถามว่า การข่าวความมั่นคงที่ผ่านมาเคยประเมินบ้างหรือไม่ว่าจะเกิดเหตุการณ์แบบนี้ พล.อ.อุดมเดชกล่าวว่า เมื่อหลายปีก่อนเคยจับคนที่เตรียมก่อเหตุได้ แต่เว้นมานาน เราก็ไม่ได้ละทิ้งและติดตามอยู่เสมอ ที่ผ่านมาสถานการณ์ต่างๆสามารถควบคุมได้ในระดับน่าพอใจ แต่ต้องเข้าใจว่า กทม.มีพื้นที่กว้างขวางและสลับซับซ้อน เป็นเมืองหลวงที่จัดระเบียบไม่ค่อยเป็นระบบ การก่อเหตุนั้นทำได้ไม่ยากนัก แต่เจ้าหน้าที่มีความยากในการควบคุม แต่เราก็ไม่ละเลยโดยเฉพาะงานด้านการข่าว,เสียใจกับเหตุที่เกิดขึ้น คนทำอำมหิต ไม่มีคุณธรรม เราต้องพยายามให้กำลังใจซึ่งกันและกัน ไม่ขยายความไปมากกว่านี้ ขอให้ประชาชนมั่นใจรัฐบาล นายกฯและ พล.อ.ประวิตร มีความห่วงใยเหตุการณ์ที่เกิดขึ้น เราจะนำคนทำมาดำเนินคดีให้ได้ ส่วนผู้บาดเจ็บทางรัฐบาลจะดูแลเยียวยาให้ดีที่สุด เราต้องสามัคคีกัน ช่วยกันสอดส่องดูแล หากพบสิ่งผิดปกติต้องรีบแจ้งเจ้าหน้าที่ พล.อ.อุดมเดชกล่าว,ด้าน พล.อ.ธนะศักดิ์ ปฏิมาประกร รองนายกรัฐมนตรี และ รมว.การต่างประเทศ เผยว่า ได้ชี้แจงต่อสถานทูตทั้งในประเทศและต่างประเทศให้เข้าใจถึงสถานการณ์ที่เกิดขึ้น ชี้แจงผ่านเอกสาร รวมถึงการโทรศัพท์ไปแล้ว เราได้แสดงความเสียใจต่อสิ่งที่เกิดขึ้น สิ่งที่สามารถสนับสนุนได้ตอนนี้คือ การดูแลเรื่องวีซ่าเข้าประเทศของญาติผู้บาดเจ็บ อำนวยความสะดวกให้เดินทางเข้าประเทศได้ ส่วนการกู้ภาพลักษณ์ประเทศโดยเฉพาะการท่องเที่ยวต้องค่อยๆแก้กันไป เรื่องแบบนี้ไม่ได้มีแต่ในประเทศไทย เมื่อถามว่า ได้มีการเชื่อมโยงกับกลุ่มอุยกูร์ ข้อเท็จจริงอย่างไร พล.อ.ธนะศักดิ์กล่าวว่า ต้องรอให้เจ้าหน้าที่พูด ต้องรอการตรวจสอบ รอหลักฐาน พูดกันไปแบบนี้เรื่อยๆไม่ได้ แต่สิ่งที่กลัวคือ การบอกเล่าสิ่งที่ไม่ใช่ พูดกันไปเรื่อย หากเรานำเสนอข้อมูลที่เป็นหนึ่งเดียว หากมีข้อมูลที่ถูกต้อง สถานการณ์ก็จะดีขึ้น แก้ไขสถานการณ์ได้,นายวิบูลย์ สงวนพงศ์ ปลัดกระทรวงมหาดไทย กล่าวว่า กระทรวงมหาดไทยวิทยุด่วนที่สุดสั่งการให้ผู้ว่าราชการจังหวัดทุกจังหวัด ประสานหน่วยงานและหน่วยกำลังในพื้นที่ทั้งพลเรือนตำรวจ ทหาร เพิ่มความเข้มงวดตั้งจุดตรวจจุดสกัดในพื้นที่ และเพิ่มความถี่ในการลาดตระเวนเพื่อป้องกันปราบปรามการก่อเหตุร้าย รวมทั้งประเมินพื้นที่เสี่ยงที่อาจตกเป็นเป้าหมายในการก่อเหตุร้ายเพื่อสร้างสถานการณ์ของผู้ไม่ประสงค์ดี กำชับให้ทุกหน่วยงานในพื้นที่เพิ่มความเข้มงวดในการรักษาความปลอดภัยขั้นสูงสุด โดยเฉพาะในพื้นที่ที่ตั้งของหน่วยงานราชการสถานที่ที่มีผู้คนมาชุมนุมเป็นจำนวนมาก เช่น สถานที่ท่องเที่ยว ห้างสรรพสินค้าศูนย์การค้า ย่านการค้า ศาสนสถานที่สำคัญ และให้ผู้ที่อยู่เวรยามเพิ่มความระมัดระวังในการรักษาความปลอดภัย สถานที่ราชการ สถานที่สำคัญในพื้นที่ โดยให้เจ้าหน้าที่ผู้ปฏิบัติงานทุกจุดสามารถติดต่อได้ตลอด 24 ชั่วโมง และตรวจสอบสภาพกล้องวงจรปิด cctv ที่มีอยู่ในพื้นที่ให้มีสภาพพร้อมใช้งาน ตลอดจนอุปกรณ์ไฟฟ้าแสงสว่างโดยรอบอาคาร พื้นที่สาธารณะ และจุดเสี่ยงต่างๆ,ที่รัฐสภา นายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่ 1 เดินทางมาตรวจสอบระบบรักษาความปลอดภัยของรัฐสภา เริ่มตั้งแต่จุดเอกซเรย์ใต้ท้องรถยนต์ และจุดตรวจอาวุธประตูทางเข้าอาคารรัฐสภา 1 พร้อมกำชับให้เจ้าหน้าที่แก้ไขในจุดเอกซเรย์ใต้ท้องรถที่ยังมีความล่าช้าอยู่ และในจุดตรวจตรงประตูที่ยังมีปัญหาในรายละเอียด ต่อมานายสุรชัยให้สัมภาษณ์ว่า หลังจากเกิดเหตุระเบิดที่แยกราชประสงค์เมื่อวันที่ 17 ส.ค.ที่ผ่านมา เพื่อความไม่ประมาท รัฐสภาเป็นสถานที่เชื่อมโยงโดยตรงกับการแก้ปัญหาทางการเมืองของประเทศ จึงกำชับให้มีการรักษาความปลอดภัยเข้มงวดขึ้นทั้งภายใน-นอกรัฐสภา ให้ยกระดับมาตรการรักษาความปลอดภัยสูงสุด พร้อมทั้งเพิ่มจำนวนเจ้าหน้าที่ตำรวจรัฐสภาเต็มอัตรา แก้ไขจุดบกพร่องต่างๆ ให้เสร็จภายใน 1 วัน เมื่อถามว่าหน่วยข่าวกรองมีการแจ้งเตือนมายังรัฐสภาหรือไม่ นายสุรชัยตอบว่า ยังไม่มี,ที่กองบังคับการสืบสวนสอบสวน (บก.สส.) ถนนศรีอยุธยา เมื่อเวลา 14.00 น. พล.ต.ท.ฐิติราช หนองหารพิทักษ์ ผบช.ก. พล.ต.ท.ชัยวัฒน์ เกตุวรชัย ผบช.ส. พล.ต.ต.ชาญเทพ เสสะเวช รอง ผบช.น. พล.ต.ต.สุวัฒน์ แจ้งยอดสุข รอง ผบช.น. พล.ต.ต.อิทธิพล พิริยะภิญโญ รอง ผบช.น. พล.ต.ต.จิตติ รอดบางยาง รอง ผบช.น. พล.ต.ต.รณศิลป์ ภู่สาระ รอง ผบช.ก. พล.ต.ต.วราวุธ ทวีชัยการ ผบก.สส.สตม. พล.ต.ต.ธวัชชัย เมฆประเสริฐสุข ผบก.พฐก. และ พล.ต.ต.อัคราเดช พิมลศรี ผบก.ป.พร้อมชุดสืบสวนที่เกี่ยวข้อง นำข้อมูลเหตุคดีระเบิดทุกครั้งใน กทม.มาวิเคราะห์ สรุปการรวบรวมพยานหลักฐานคดีระเบิดที่ศาลพระพรหม และหาพยานหลักฐานเพิ่มเติม เช่น การตรวจสอบภาพกล้องวงจรปิดหาเบาะแสมือวางระเบิด นอกจากนี้ในที่ประชุมนำข้อมูลเกี่ยวกับปัญหาชาวอุยกูร์มาใช้วิเคราะห์ และตรวจสอบข้อมูลความเป็นไปได้ว่า จะเกี่ยวข้องเชื่อมโยงกับเหตุระเบิดหรือไม่ นอกจากนี้ชุดสืบสวนตรวจสอบข้อมูลของถิ่นที่พักอาศัยของชาวตะวันออกกลางหรือแขกขาว โดยเฉพาะชาวอุยกูร์ที่หลบหนีอยู่ในประเทศไทย ทราบว่า ส่วนใหญ่อาศัยอยู่บริเวณซอยนานา หรือถนนสุขุมวิทซอย 3 ถนนสุขุมวิทซอย 4 และย่านสีลม ชุดสืบสวนใช้เวลาประชุมนาน 1 ชั่วโมงครึ่งจึงเสร็จสิ้น พล.ต.ท.ฐิติราช กล่าวว่า รายละเอียดคดีขอให้ถามกับ ผบ.ตร. ส่วนการติดตามคนร้ายขณะนี้ยังมีแนวทางสืบสวน,มีรายงานข่าวว่า ชุดสืบสวนรวบรวมข้อมูลคดีระเบิดพบลักษณะเหตุระเบิดคล้ายกันกับที่ศาลพระพรหมคือ เหตุระเบิดที่บริเวณท่าน้ำสาธรที่เพิ่งเกิดเหตุระหว่างตอนประชุม และเหตุระเบิดบริเวณซอยสุขุมวิท 71 ซึ่งคนร้ายเป็นชาวอิหร่าน เนื่องในลักษณะระเบิดคนร้ายใช้ลูกปลายใส่ทำเป็นสะเก็ดระเบิด เชื่อว่าการประกอบระเบิดน่าจะเป็นกลุ่มก่อการร้ายชาวตะวันออกกลาง มีรายงานข่าวด้วยว่า ในที่ประชุมสั่งการให้ฝ่ายสืบสวนติดตามหาคนขับรถตุ๊กๆที่มาส่งคนร้ายก่อนเกิดเหตุ และคนขี่รถ จยย.ไปส่งคนร้ายหลังก่อเหตุ ล่าสุดจากการสอบสวนพยานทราบว่า มือวางระเบิดก่อเหตุแล้วขึ้นรถ จยย.ฮอนด้า เวฟ สีแดง ไม่ทราบหมายเลขทะเบียน จากการตรวจกล้องวงจรปิดพบว่า หลบหนีไปลงที่ซอยสีลม 9 จากนั้นโดยสารรถแท็กซี่ไปสนามบินดอนเมือง ชุดสืบสวนทราบตัวโชเฟอร์แท็กซี่กำลังติดตามตัวมาให้ปากคำ,มีรายงานจากกองบัญชาการตำรวจนครบาล (บช.น.) ว่า กองบังคับการสืบสวนสอบสวน (บก.สส.) ไล่เก็บข้อมูลหาเบาะแสรูปพรรณมือระเบิดจากภาพกล้องวงปิดหลายจุด บริเวณที่เกิดเหตุระเบิดรอบศาลพระพรหม กระทั่งพบผู้ต้องสงสัยมือระเบิดเป็นชายไม่ทราบสัญชาติ ผมหยักศก รูปร่างสูง สวมใส่เสื้อยืดสีเหลือง กางเกงขาสามส่วนสีฟ้า ใส่แว่นตาสีเหลือง รองเท้าผ้าใบ สะพายกระเป๋าเป้ มือซ้ายใส่นาฬิกา และถือถุงหิ้วใส่ของทรงสี่เหลี่ยมผืนผ้า ที่น่าสังเกตสวมปลอกแขนผ้าสำหรับกันการกระแทกบริเวณข้อศอก ชายต้องสงสัยนั่งรถตุ๊กตุ๊กมาลงบริเวณหน้าโรงแรมแกรนด์ ไฮแอท เอราวัณ เดินเข้าไปที่จุดเกิดเหตุม้าหินริมรั้วด้านในของศาลพระพรหม ถนนราชดำริตัดถนนพระราม 1 หันไปทางสถานีรถไฟฟ้า ชิดลม คนร้ายทำทีใช้โทรศัพท์มือถือยกขึ้นมาถ่ายรูปเซลฟี่ตัวเอง และถ่ายรูปศาลพระพรหมก่อนถอดกระเป๋าเป้มาวางไว้ข้างม้านั่งเหล็กสีขาวแล้วเดินหลบหนีไป คาดว่าตั้งเวลาไว้ประมาณ 4-5 นาที หลังก่อเหตุคนร้ายเดินหลบหนีไปทางถนนราชดำริมุ่งหน้าไปทางสวนลุมพินี,มีรายงานอีกว่า ชุดสืบสวนตรวจสอบวิเคราะห์รูปพรรณคนร้าย เชื่อว่าน่าจะเป็นชาวต่างชาติลักษณะคล้ายแขกขาว สันนิษฐานว่า ส่วนหนึ่งอาจจะเกี่ยวกับเรื่องชาวอุยกูร์ที่ทางการไทยเคยส่งตัวชาวอุยกูร์ให้ประเทศจีน วางระเบิดสถานที่ที่ชาวจีนนิยมมาสักการะ เป็นแหล่งธุรกิจสำคัญใจกลางเมืองหลวง ผู้บงการวางระเบิดมีเป้าหมายเพื่อสังหารเหยื่อทั้งคนไทยและชาวต่างชาติเชื้อสายจีน ทำให้ชุดสืบสวนตั้งประเด็นเรื่องอุยกูร์เป็นหนึ่งในสาเหตุการก่อวินาศกรรมครั้งร้ายแรงนี้,ที่สถาบันนิติเวช รพ.ตำรวจ พล.ต.ต.นพ.พรชัย สุธีรคุณ ผู้บังคับการสถาบันนิติเวชวิทยา รพ.ตำรวจเผยว่า ขณะนี้มีศพผู้เสียชีวิตที่อยู่ที่สถาบันนิติเวช รพ.ตำรวจ ทั้งสิ้น 17 ศพ ที่ รพ.จุฬาฯ 3 ศพ สามารถพิสูจน์ว่าเป็นคนไทยได้ 4 ราย แบ่งเป็นชาย 2 ศพ และหญิง 2 ศพ นอกนั้นเป็นศพชาวต่างชาติ เพศชาย 4 ราย และเพศหญิง 10 ราย ส่วนอีก 2 รายไม่ทราบเพศ เนื่องจากพบเพียงชิ้นส่วนอวัยวะลำตัวส่วนบน 1 ศพ และกะโหลกศีรษะ 1 ศพ ขณะนี้ทางนิติเวชได้ระดมแพทย์นิติเวชทั้งหมดมาตรวจสอบศพของผู้เสียชีวิต เร่งตรวจพิสูจน์ทราบสาเหตุการเสียชีวิต คาดว่าจะเสร็จภายในวันนี้ หากการตรวจ เสร็จสิ้นสามารถส่งศพให้ญาติไปบำเพ็ญกุศลได้ทันที ครอบครัวผู้เสียชีวิตสามารถมาติดต่อรับศพโดยนำข้อมูล อาทิ ประวัติการทำฟัน รูปร่างลักษณะการแต่งกายในวันเกิดเหตุมายื่นเพื่อยืนยันตัวบุคคล ส่วนสาเหตุการเสียชีวิต ส่วนใหญ่เกิดจากแรงอัดของระเบิด,นายภคพล สิงห์รอ อายุ 44 ปี พี่ชายนายยุทธณรงค์ สิงห์รอ อายุ 40 ปี 1 ในผู้เสียชีวิตกล่าวว่า วันนี้ตนเดินทางมาพร้อมภรรยาและลูกชายคนโตของนายยุทธณรงค์ น้องชายตนเป็นพนักงานส่งเอกสารของบริษัทแห่งหนึ่งย่านสุขุมวิท 68 ก่อนเกิดเหตุเวลา 18.00 น. ผู้ตายนั่งรถไฟฟ้าจากบริษัทนำเอกสารมาส่งให้ลูกค้าที่ห้างสรรพสินค้าเซ็นทรัลเวิลด์ หลังเวลา 19.00 น. ไม่มีใครติดต่อได้ จนเช้าวันนี้ได้รับโทรศัพท์จาก รพ.ตำรวจว่า น้องชายเสียชีวิตแล้ว จึงมาขอรับศพ ตอนนี้อยากให้หน่วยงานที่เกี่ยวข้องช่วยเหลือครอบครัวนายยุทธณรงค์ เพราะเป็นเสาหลักของครอบครัวต้องดูแลภรรยาและลูกอีก 2 คน รู้สึกเสียใจกับเหตุการณ์ที่เกิดขึ้น คนร้ายไม่น่ามาก่อเหตุในที่ชุมชนมีคนพลุกพล่านแบบนี้ ในฐานะผู้สูญเสียอยากเรียกร้องให้รัฐบาล ทหาร และตำรวจ ช่วยกันติดตามจับกุมคนร้ายมาดำเนินคดีให้ได้โดยเร็วที่สุด,ที่ศาลาว่าการกรุงเทพมหานคร (กทม.) ม.ร.ว.สุขุมพันธุ์ บริพัตร ผู้ว่าราชการกรุงเทพมหานคร เป็นประธานประชุมหัวหน้าหน่วยงาน สรุปสถานการณ์และแผนความปลอดภัยในพื้นที่กรุงเทพฯ หลังจากเกิดเหตุการระเบิดบริเวณแยกราชประสงค์ ในที่ประชุมผู้บริหารและหัวหน้าหน่วยงาน กทม.ร่วมยืนไว้อาลัยแสดงความเสียต่อผู้บาดเจ็บและเสียชีวิตจากเหตุการณ์ที่เกิดขึ้น ม.ร.ว.สุขุมพันธุ์กล่าวว่า จากเหตุการระเบิดที่บริเวณแยกราชประสงค์จนส่งผลให้มีผู้เสียชีวิตและบาดเจ็บจำนวนมาก เจ้าหน้า กทม.จะต้องช่วยกันดูแลความปลอดภัยและสร้างขวัญกำลังใจให้แก่ประชาชนตลอด 24 ชั่วโมง เจ้าหน้าที่ทุกคนต้องทำงานเกิน 100 เปอร์เซ็นต์ สำหรับเจ้าหน้าที่เทศกิจและพนักงานรักษาความสะอาดที่ประจำในพื้นที่จะต้องเป็นหูเป็นตาดูแลประชาชน และดูแลสิ่งผิดปกติต่างๆที่อาจเกิดขึ้น ส่วนสำนักป้องกันและบรรเทาสาธารณภัยและสำนักการแพทย์ ถือเป็นหน่วยงานหลักในการดูแลประชาชน โดยเฉพาะโรงเรียนสังกัด กทม.ทั้ง 438 โรงเรียน ส่วนใหญ่จะเป็นโรงเรียนสำหรับเด็กเล็กจึงต้องให้ความสำคัญ,ด้านนายอมร กิจเชวงกุล รองผู้ว่าราชการกรุงเทพมหานคร กล่าวว่า บริเวณที่เกิดเหตุแยกราชประสงค์มีกล้องโทรทัศน์วงจรปิด (ซีซีทีวี) จำนวนกว่า 500 ตัว แบ่งเป็นกล้องซีซีทีวีของ กทม.จำนวนกว่า 100 ตัว และกล้องซีซีทีวีของภาคเอกชนกว่า 400 ตัว จากการตรวจสอบกล้องซีซีทีวีพบว่าสามารถใช้งานและสามารถเก็บภาพเหตุการณ์ได้ทุกตัว กทม.จะส่งภาพเหตุการณ์ให้แก่ฝ่ายความมั่นคงต่อไป นอกจากนี้ได้มีการตรวจสอบโครงสร้างรถไฟฟ้าบีทีเอส ทั้งตอม่อและเส้นทางการเดินรถ ซึ่งไม่พบว่ามีความเสียหาย สามารถเปิดให้บริการได้ตามปกติ ส่วนอาคารบริเวณดังกล่าว ก็ได้มีการตรวจโครงสร้างอาคาร ซึ่งพบว่าไม่ได้รับผลกระทบในด้านโครงสร้างเช่นกัน,ม.ร.ว.สุขุมพันธุ์ บริพัตร ผู้ว่าราชการกรุงเทพมหานคร (กทม.) พร้อมคณะผู้บริหาร กทม.ลงพื้นที่เยี่ยมผู้บาดเจ็บจากเหตุระเบิดบริเวณแยกราชประสงค์ ซึ่งพักรักษาตัวอยู่ในโรงพยาบาลกลาง โรงพยาบาลพระมงกุฎฯ และโรงพยาบาลราชวิถี ผู้สื่อข่าวรายงานด้วยว่า นพ.รัชตะ รัชตะนาวิน รัฐมนตรีว่าการกระทรวงสาธารณสุข เดินทางมาเยี่ยมผู้บาดเจ็บที่โรงพยาบาลกลาง พร้อมมอบกระเช้าดอกไม้จาก พล.อ.ประยุทธ์ จันทร์โอชา นายกรัฐมนตรี โดยโรงพยาบาลกลางรับผู้บาดเจ็บไว้จำนวน 7 ราย ส่งต่อไปยังโรงพยาบาลอื่น 4 ราย พักรักษาตัว 2 ราย และมีผู้เสียชีวิตที่โรงพยาบาล 1 ราย เป็นชาวฮ่องกงชื่อ น.ส.หวิง ชาน วิเวียน (Miss Wing Yan Vivian) อายุ 19 ปี ด้าน ม.ร.ว.สุขุมพันธุ์กล่าวว่า ขณะนี้มีผู้บาดเจ็บพักรักษาตัวอยู่ที่โรงพยาบาลกลาง 2 ราย เป็นคนไทย 1 ราย เพศหญิง อายุ 56 ปี มีบาดแผลที่หน้าอก และคนสัญชาติเวียดนาม 1 ราย เพศชาย อายุ 24 ปี มีบาดแผลที่ข้อเท้าและมีแผลจากสะเก็ดระเบิดที่ขาขวาอยู่ในระหว่างการรักษาตัว ขณะนี้ กทม.กำลังร่างหลักเกณฑ์ในการให้ความช่วยเหลือผู้บาดเจ็บและเสียชีวิตเพิ่มเติมด้วย,ผู้สื่อข่าวรายงานว่า พรรคเพื่อไทย (พท.) ได้โพสต์ข้อความผ่านทางเฟซบุ๊กและทวิตเตอร์ของพรรค ระบุว่า ขอแสดงความเสียใจอย่างยิ่งกับครอบครัวผู้เสียชีวิตทุกท่าน และขอประณามต่อผู้ก่อเหตุรุนแรงและผู้มีส่วนสนับสนุนการก่อเหตุดังกล่าว พรรคเพื่อไทยขอให้กำลังใจเจ้าหน้าที่และผู้ปฏิบัติหน้าที่ในการคลี่คลายสถานการณ์ และช่วยเหลือผู้ประสบภัยและผู้บาดเจ็บทุกท่าน ขอให้ทุกฝ่ายใช้สติ ช่วยกันดูแลและประคับประคองอย่าให้สถานการณ์เลวร้ายมากไปกว่านี้ และสามารถช่วยกันกอบกู้สถานการณ์ให้คืนสู่ภาวะปกติได้โดยเร็ว พรรคเพื่อไทยขอส่งกำลังใจให้ครอบครัวผู้สูญเสียทุกท่านและขอแสดงความเสียใจอย่างสุดซึ้งมา ณ โอกาสนี้,นายวรชัย เหมะ อดีต ส.ส.สมุทรปราการ พรรคเพื่อไทย และแกนนำ นปช. กล่าวถึงกรณีฝ่ายความมั่นคงออกมาระบุว่า ฝ่ายการเมืองที่เสียประโยชน์มีส่วนเกี่ยวข้องกับเหตุระเบิดแยกราชประสงค์ว่า เชื่อว่าคนไทยทุกคนรักชาติ รักกัน และคงไม่มีใครโหดเหี้ยมพอที่คิดจะฆ่ากันเอง เหตุระเบิดที่เกิดในหลายๆครั้ง ส่วนใหญ่หวังแค่สร้างสถานการณ์เท่านั้น แต่เหตุระเบิดครั้งนี้หมายถึงขั้นเอาชีวิต ดังนั้นขอให้รัฐบาลและฝ่ายความมั่นคงเร่งทำความจริงให้ปรากฏ เร่งตรวจสอบและหาตัวผู้กระทำผิดมาดำเนินคดีโดยเร็วที่สุด และอย่าเอาเหตุการณ์นี้ซึ่งมีผู้เสียชีวิตและผู้บาดเจ็บ มาโมเม ชี้นำ หรือป้ายสีว่าฝ่ายการเมืองมีส่วนเกี่ยวข้อง อย่าเอาชนะคะคานกันแบบไม่มีเหตุผล,ด้านนายสุดแดน เฉลยกลิ่น เจ้าหน้าที่กู้ภัยมูลนิธิป่อเต็กตึ๊ง รหัสกู้ภัย 404 พร้อมคณะเดินทางมาที่สถาบันนิติเวชฯ รพ.ตำรวจ เพื่อนำส่งเศษอวัยวะชิ้นเนื้อมนุษย์ที่เก็บได้เพิ่มเติมจากกิ่งไม้รอบศาลพระพรหม และบริเวณสระว่ายน้ำ ชั้น 5 ของโรงแรมแกรนด์ ไฮแอท เอราวัณ แยกราชประสงค์ นายสุดแดน กล่าวว่า หลังจากเจ้าหน้าที่กองพิสูจน์หลักฐานเข้าตรวจสอบพื้นที่เกิดเหตุซ้ำเรียบร้อย ตนพร้อมกำลังได้รับการประสานให้เข้ามาช่วยหาอวัยวะผู้เสียชีวิตที่ยังหลงเหลืออยู่เพิ่มเติมใช้เวลานานประมาณ 2 ชั่วโมง สามารถรวบรวมเศษชิ้นเนื้อได้ 8 ถุง และรองเท้าผ้าใบอีก 1 คู่ ทั้งหมดกระจัดกระจายอยู่รอบจุดเกิดเหตุ จึงรีบนำมาส่งที่สถาบันนิติเวชฯ รพ.ตำรวจ เพื่อให้เจ้าหน้าที่ดำเนินการตรวจสอบต่อไป,พล.ต.ท.มนู เมฆหมอก ผบช.สพฐ.ตร.กล่าวว่า ได้ตรวจแยกชนิดของสารประกอบระเบิด และตรวจสอบหาสารดีเอ็นเอเพื่อยืนยันผู้ก่อเหตุ ซึ่งผู้เชี่ยวชาญของ พฐ.ร่วมกับชุดเก็บกู้วัตถุระเบิดเข้าตรวจชิ้นส่วนระเบิดและพยานหลักฐาน จัดตั้งศูนย์ตรวจสอบเอกลักษณ์บุคคลเพื่อตรวจชันสูตรยืนยันศพผู้เสียชีวิต โดยมีผู้เชี่ยวชาญของสำนักงานพิสูจน์หลักฐานกลาง สำนักงานตำรวจแห่งชาติ สถาบันนิติเวชวิทยา รพ.ตร. กองทะเบียนประวัติอาชญากรร่วมทำงาน เบื้องต้นมีศพที่ถูกระเบิดร่างกายแยกเป็นชิ้นส่วน ไม่สามารถระบุชื่อผู้เสียชีวิตได้ 8 ศพ ผู้เชี่ยวชาญตรวจพิสูจน์ทราบได้เหลืออีก 2 ศพ รอผลตรวจสอบของผู้เชี่ยวชาญเนื่องจากชิ้นส่วนร่างกายไม่ครบ,พล.ต.อ.จักรทิพย์ ชัยจินดา รอง ผบ.ตร.กล่าวว่า ผบ.ตร.มีคำสั่งให้ควบคุมการสืบสวนสอบสวนคดี เรียกชุดสืบสวนมือดีของกองปราบปรามและนครบาลเข้าร่วมสืบสวนแชร์ข้อมูลกัน เป็นการเข้ามาช่วยลงแขกทำงานไม่แยกหน่วย ถือเป็นงานสืบสวนที่ต้องทำให้ละเอียดรอบคอบเพื่อให้ได้ตัวคนร้าย ขณะนี้มีความคืบหน้าไปเรื่อยๆและไม่ได้ตัดประเด็นใดทั้งสิ้น,มีรายงานว่า พล.ต.อ.จักรทิพย์สั่งการให้ ตม. ตรวจสอบชาวตุรกีที่เป็นกลุ่มเป้าหมายที่เดินทางเข้ามาประเทศไทยในช่วงก่อนเกิดเหตุ 10 วัน และเข้ามาพักอาศัยย่านสีลม สุขุมวิทและบางรัก เป็นจุดที่กล้องวงจรปิดของกรุงเทพมหานครจับภาพผู้ต้องสงสัยคล้ายแขกขาวตุรกีที่สะพายเป๋มาวางไว้ในจุดที่เกิดเหตุได้เรียกวิน จยย.รับจ้างจากซอยมหาด เล็กหลวงเพื่อให้ไปส่งที่ซอยสีลม 9 ซึ่งเป็นแหล่งรวมเกสต์เฮาส์ห้องเช่ารายวันของกลุ่มชาวต่างชาติ ในการตรวจสอบข้อมูล ตม.พบว่า มีนักท่องเที่ยวชาวตุรกีเข้ามาพักย่านนั้น 20-40 คน จึงสั่งชุดสืบสวนเข้าตรวจสอบข้อมูลผู้ที่เข้าพักและรูปถ่ายเพื่อยืนยันภาพของผู้ต้องสงสัย,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช.ให้สัมภาษณ์ก่อนการประชุม ครม.ถึงเหตุระเบิดที่สี่แยกราชประสงค์ในช่วงค่ำวันที่ 17 ส.ค. ด้วยสีหน้าเคร่งเครียดว่า ขอแสดงความเสียใจกับผู้เสียชีวิตและผู้บาดเจ็บ ซึ่งได้ส่งสารไปยังนายกรัฐมนตรี ประธานาธิบดีในหลายประเทศที่มีประชาชนของแต่ละประเทศได้รับผลกระทบ ยืนยันว่าเราจะหาตัวผู้กระทำความผิดให้ได้โดยเร็ว จะดูแลชาวต่างชาติที่อยู่ในประเทศไทยและสถานทูตให้เกิดความปลอดภัย และไม่อยากให้เกิดความตื่นตระหนก เพราะจะมีผลต่อการเดินทางเข้าประเทศไทย และตนได้รับรายงานตั้งแต่เกิดเหตุได้สั่งการให้ฝ่ายความมั่นคงเข้าไปควบคุมการปฏิบัติให้ทหาร-ตำรวจเข้าไปปิดกั้นพื้นที่ ทั้งนี้ต้องขอโทษสื่อมวลชนโดยต้องปิดกั้นพื้นที่ 100-200 เมตร ที่เป็นพื้นที่อันตรายอาจมีเหตุซ้ำซ้อนได้ และอยากให้เสนอข่าวเฉพาะข้อเท็จจริง อะไรที่เป็นการสืบสวนสอบสวนอยากให้ชะลอไปก่อนจนกว่าจะพิสูจน์หลักฐานที่ชัดเจน นอกจากนี้ยังได้สั่งการให้วางกำลังเพิ่มเติมในพื้นที่เสี่ยงพร้อมประสานให้มีการดูแลสถานทูตและแจ้งหมายเลขโทรศัพท์ในการแจ้งข่าวซึ่งทุกคนต้องช่วยกัน,พล.อ.ประยุทธ์กล่าวว่า เหตุการณ์ที่เกิดขึ้นยังไม่สรุปว่าเป็นการกระทำของฝ่ายใด ที่สรุปได้คือการกระทำของคนเลวที่ไม่เห็นแก่ชีวิตของผู้บริสุทธิ์ที่ต้องสูญเสีย ส่วนที่มีข่าวว่าสาเหตุอาจมาจากเรื่องการเมือง หรือเป็นเรื่องระหว่างประเทศ ตนไม่อยากให้ลงความเห็นไปทางใดทางหนึ่ง เพราะจะทำให้การสอบสวนผิดประเด็นและกลายเป็นความตื่นตระหนก เหตุการณ์ครั้งนี้ต้องถือเป็นบทเรียนที่จะต้องหาวิธีแก้ปัญหาในแนวใหม่ ไม่อยากให้ใช้การประโคมข่าว หรือโซเชียลมีเดีย เพราะจะมีผลเสียทั้งด้านเศรษฐกิจ การท่องเที่ยว ซึ่งเป็นความต้องการของผู้ก่อเหตุที่จะทำให้ทั้ง 2 เรื่องดังกล่าวแย่ลงไม่ว่าจะด้วยเหตุผลใดก็ตาม และเหตุการณ์ครั้งนี้ถือว่ารุนแรงที่สุด ที่ผ่านมาเป็นเพียงการสร้างสถานการณ์ แต่ครั้งนี้มุ่งหวังต่อชีวิตประชาชน,ผู้สื่อข่าวถามว่า ผู้ที่ก่อเหตุมีประมาณกี่คนหรือเป็นขบวนการ พล.อ.ประยุทธ์ตอบว่า ถ้าวิเคราะห์จากสถานการณ์เบื้องต้นคนวางระเบิดสามารถวางคนเดียวได้ โดยนำมาวางในจุดที่มีคนพลุกพล่าน การป้องกันจึงทำได้ยาก และชาวต่างชาติอยู่เยอะ เพื่อสร้างผลกระทบต่อสังคมและเศรษฐกิจ และหลังจากเกิดเหตุมีการปล่อยข่าวทางโซเชียลมีเดียหรือตามสื่อบางสื่อว่าจะปิดสถาบันทางการเงิน ตรงนี้แสดงให้เห็นว่ามีขั้นตอนการทำงานอยู่ แสดงว่าเป็นขบวนการในการทำ ต้องไปหาว่าเป็นขบวนการไหน ดังนั้นทุกคนต้องเพิ่มความระมัดระวัง แต่ไม่ใช่ตื่นตระหนก,เมื่อถามว่า การข่าวได้มีการรายงานความ เคลื่อนไหวของการเมืองฝ่ายตรงข้ามที่ผิดปกติหรือไม่ พล.อ.ประยุทธ์ตอบว่า ช่วงที่ผ่านมายังไม่มีความเคลื่อนไหวที่ส่อให้เห็น เพียงแต่มีการเคลื่อนไหวทางโซเชียลมีเดีย ซึ่งทุกคนทราบดีอยู่แล้ว เวลานี้กำลังตรวจสอบว่าใช่หรือไม่ เขียนเพราะอะไร จริงหรือไม่จริง ที่โพสต์ใช้ชื่อนายอะไรสักคนนั่นล่ะ กำลังให้ติดตามตัวมาสอบสวน ส่วนหนึ่งอยู่ทางภาคอีสาน โดยคนโพสต์เคยอยู่กลุ่มต่อต้านรัฐบาล ทั้งนี้อยากให้สอบสวนชัดเจนโดยเร็วที่สุด วันนี้ได้นำกล้องวงจรปิดมาดู พบบุคคลต้องสงสัยอยู่บ้าง แต่ยังไม่ชัด ต้องหาตัวให้เจอก่อน ส่วนการทำงานด้านข่าวกรองเขาทำอยู่แล้ว ไม่ต้องทบทวนอะไร เพราะเป็นการต่อสู้กันระหว่างคนทำกับคนป้องกัน,เมื่อถามว่าผู้นำประเทศจีนได้ติดต่อมาหรือไม่ พล.อ.ประยุทธ์ตอบว่า ยังไม่ติดต่อมา เรื่องนี้ตนคิดว่าผู้นำแต่ละประเทศเห็นใจซึ่งกันและกัน เพราะเหตุการณ์เกิดขึ้นหลายที่ในโลกใบนี้ เกิดกันบ่อยครั้ง จึงต้องสร้างความร่วมมือ เพิ่มการเฝ้าระวัง เพิ่มมาตรการ เพิ่มประสิทธิภาพเจ้าหน้าที่และเครื่องไม้เครื่องมือ เมื่อถามถึงกระแสข่าวว่าผู้ก่อเหตุเป็นชาวอุยกูร์ พล.อ.ประยุทธ์ตอบว่า ยังไม่ทราบทั้งนั้น กำลังตามอยู่ สำหรับการเยียวยาผู้บาดเจ็บและเสียชีวิตนั้น ตนสั่งการให้เจ้าหน้าที่ที่เกี่ยวข้องไปเยี่ยมคนเจ็บว่าจะช่วยเหลืออย่างไรได้บ้าง เมื่อถามว่าหลังเหตุระเบิดกังวลเรื่องที่จะตามมาอย่างไร นายกฯตอบว่า วิตก ไม่อยากให้เกิดขึ้นอีก ไม่อยากให้เกิดความขัดแย้งในประชาชน ไม่อยากให้เกิดความไม่มั่นใจในเศรษฐกิจและการท่องเที่ยว เมื่อถามว่าจะเป็นการจุดชนวนทาง การเมืองขึ้นมาอีกหรือไม่ พล.อ.ประยุทธ์ตอบว่า สถานการณ์ที่เกิดขึ้นอาจเป็นไปได้สองอย่างระหว่างเรื่องการเมืองกับเรื่องระหว่างประเทศ ยังไม่ตัดประเด็นใดประเด็นหนึ่ง ส่วนมาตรา 44 ขณะนี้มีอำนาจเต็มและใช้อยู่แล้ว โดยฝ่ายความมั่นคงใช้ได้ทุกขั้นตอน ทั้งสืบสวน จับกุม เมื่อถามว่าเมื่อคืนได้หลับหรือไม่ พล.อ.ประยุทธ์ชี้หน้าตัวเองก่อนตอบว่า ดูหน้าผมสิ,พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวถึงเหตุระเบิดที่สี่แยกราชประสงค์ ว่า ในนามรัฐบาลไทยขอแสดงความเสียใจอย่างสุดซึ้ง ต่อผู้บาดเจ็บและครอบครัวของผู้เสียชีวิต พร้อมกับกล่าวว่ารัฐบาลขอชื่นชมอย่างที่สุดต่อน้ำใจของคนไทย ที่ได้แสดงให้ชาวโลกได้ประจักษ์ แม้ว่าควันจากแรงระเบิดยังไม่ทันจาง แต่ประชาชนในบริเวณที่เกิดเหตุต่างวิ่งเข้าไปช่วยเหลือและดูแลผู้บาดเจ็บ วินมอเตอร์ไซด์ต่างร่วมใจกันบริการโดยไม่คิดค่าใช้จ่าย และทันที่ที่สภากาชาดขอรับบริจาคโลหิต ก็มีประชาชนคนไทยหลั่งไหลไปบริจาคอย่างมากมายแม้ว่าจะเป็นเวลากลางคืน นี่คือน้ำใจของคนไทยที่ไม่ว่าจะอยู่ในสถานการณ์ใด เราจะไม่ทิ้งกัน และไม่เคยลืมน้ำใจแบบไทยๆที่ปลูกฝังอยู่ในสายเลือด รัฐบาลขอขอบคุณด้วยความซึ้งใจ นายกฯยังได้สั่งการเพิ่มเติมให้ทุกกระทรวงจัดทำตัวเลขชี้แจงงบประมาณสำหรับการช่วยเหลือ เพื่อความชัดเจนต่อไป พร้อมเน้นย้ำการจ่ายเงินเยียวยาให้ครอบคลุมทั้งผู้บาดเจ็บ เสียชีวิต และทรัพย์สินที่เสียหาย,วันเดียวกัน กระทรวงการต่างประเทศออกแถลง การณ์ระบุว่า รัฐบาลไทยขอแสดงความเสียใจต่อผู้บาดเจ็บและเสียชีวิต และรับรองว่าจะดูแลและเยียวยาผู้ป่วยอย่างดีที่สุด รวมทั้งดำเนินการตามมาตรการอย่างสุดความสามารถเพื่อนำผู้กระทำผิดมาลงโทษ ขอให้ประชาชนช่วยเป็นหูเป็นตาและใช้วิจารณญาณในการเผยแพร่ข้อมูลข่าวสาร ทั้งนี้ กระทรวงการต่างประเทศได้แจ้งข้อมูลและสถานะล่าสุดเรื่องนี้ให้สถานเอกอัครราชทูตและสถานกงสุลใหญ่ทั่วโลก รวมทั้งได้ประสานข้อมูลให้ทราบแล้ว นอกจากนี้กรมการกงสุลพร้อมที่จะอำนวยความสะดวกในการตรวจลงตรา (วีซ่า) แก่ญาติพี่น้องของผู้เคราะห์ร้ายที่เสียชีวิตหรือบาดเจ็บที่ต้องการเดินทางเข้าประเทศไทย โดยจะออกวีซ่าให้อย่างเร่งด่วนเป็นกรณีพิเศษ โดยขอให้ญาติพี่น้องของผู้เคราะห์ร้ายที่เสียชีวิตหรือบาดเจ็บ ติดต่อขอรับวีซ่าและข้อมูลเพิ่มเติมได้จากสถานเอกอัครราชทูตและสถานกงสุลใหญ่ในประเทศที่อาศัยอยู่,ผู้สื่อข่าวรายงานเพิ่มเติมว่า อย่างไรก็ตาม จนถึงขณะนี้ ยังไม่มีประเทศใดออกประกาศห้ามเดินทางมาประเทศไทย แต่หลายประเทศได้เพิ่มรายละเอียดสำหรับนักท่องเที่ยวของประเทศนั้นๆ โดยขอให้ใช้ความระมัดระวังเพิ่มขึ้นและติดตามข่าวสารจากทางการไทย สื่อมวลชนไทยและคำประกาศจากสถานเอกอัครราชทูตประเทศนั้นๆ,ที่ทำเนียบรัฐบาล นางกอบกาญจน์ วัฒนวรางกูร รมว.การท่องเที่ยวและกีฬา กล่าวถึงผลกระทบต่อการท่องเที่ยวภายหลังเกิดเหตุระเบิดที่ราชประสงค์ ว่า มีผลกระทบในระดับหนึ่ง สิ่งที่เราเน้น คือการดูแลนักท่องเที่ยวที่ได้รับบาดเจ็บและนักท่องเที่ยวที่ยังอยู่ในประเทศไทย โดยได้ตั้งศูนย์ในหน่วยประชาสัมพันธ์ทุกโรงพยาบาล และมีการเพิ่มตำรวจท่องเที่ยวในจุดสำคัญ เช่น สนามบิน สถานีรถไฟฟ้า คอยอำนวยความสะดวกให้ ทั้งนี้ได้มีการตั้งวอร์รูมที่กระทรวงการท่องเที่ยวและกีฬาตลอด 24 ชั่วโมง ประมวลสถานการณ์ต่อเนื่อง โดยจะทำงานร่วมกับทุกกระทรวง ส่วนกระทรวงการท่องเที่ยวฯ มีกองทุนเยียวยานักท่องเที่ยว ทั้งแง่การเสียชีวิตและรักษาพยาบาล ส่วนผู้ที่ไม่สามารถเดินทางได้ ก็ช่วยเหลือเงินจำนวน 2,000 บาทต่อคนต่อวัน สำหรับผลกระทบต่อการท่องเที่ยวในระยะยาวนั้น คิดว่ามีในระดับหนึ่งโดยเฉพาะกลุ่มต่างประเทศที่จะมาจัดประชุมในประเทศไทยต้องดูว่าบริษัทประกันของต่างชาติจะให้มาประเทศไทยหรือไม่,อีกด้านหนึ่ง ผู้สื่อข่าวรายงานว่า หลังจากประชุมคณะรัฐมนตรี เมื่อเวลาประมาณ 10.00 น. พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม เดินทางเข้าไปประชุมศูนย์ติดตามสถานการณ์ที่มูลนิธิอนุรักษ์ป่ารอยต่อ 5 จังหวัด ภายในกรมทหารราบที่ 1 มหาดเล็กรักษาพระองค์ (ร.1 รอ.) โดยมี พล.อ.อุดมเดช สีตบุตร ผบ.ทบ. พล.ต.อ.สมยศ พุ่มพันธุ์ม่วง ผบ.ตร. พล.อ.ปรีชา จันทร์โอชา ผู้ช่วยผู้บัญชาการทหารบก พล.อ.ฉัตรเฉลิม เฉลิมสุข เสนาธิการทหารบก พล.ท.กัมปนาท รุดดิษฐ์ แม่ทัพภาคที่ 1 ในฐานะ ผบ.กองกำลังรักษาความสงบเรียบร้อย (ผบ.กกล.) นายฉัตรพงษ์ ฉัตราคม ผู้อำนวยการสำนักข่าวกรองแห่งชาติ (ผอ.สขช.) พล.ต.กนิษฐ์ ชาญปรีชา ผู้บัญชาการหน่วยข่าวกรองทางทหาร พล.ต.ท.ชัยวัฒน์ เกตุวรชัย ผบช.ส.,สำหรับรายชื่อผู้เสียชีวิตที่สถาบันนิติเวชฯ รพ.ตำรวจติดประกาศไว้บนบอร์ดอย่างเป็นทางการล่าสุดประกอบด้วย ศพชาวไทย 6 ราย เป็นหญิง 4 ราย ชาย 2 ราย คือ 1. น.ส.สุดชาดา นิสีดา 2. น.ส.วราภรณ์ ช่างทำ 3. น.ส.น้ำอ้อย แสงจันทร์ 4.นางปราณี เร่งงาน 5.นายยุทธณรงค์ สิงห์รอ และ 6.นายสุวรรณ สัตย์มั่น ศพชายชาวต่างชาติ 4 ราย คือ 1. Mr.Neoh Jaijun ชาวมาเลเซีย 2.Mr.Lee Tze Siang ชาวมาเลเซีย 3.Mr.Diwo Chengi ไม่ทราบสัญชาติ และ 4.ศพชายต่างชาติไม่ทราบชื่อและสัญชาติศพหญิงชาวต่างชาติ 8 ราย คือ 1.Mrs.Lioe Lie Tging ชาวอินโดนีเซีย 2.Miss.Pang Wan Chee Arcadia ชาวฮ่องกง 3.Mrs.Melisa Liu Rui Chum ชาวสิงคโปร์ 4.Miss.Lim Saw Sek ชาวมาเลเซีย 5.Miss.Chan Wingyan Vivian ชาวฮ่องกง 6.Mrs.Lee Going Xuan ชาวมาเลเซีย 7.Mrs.Gao Yuzhu ชาวจีน และ 8.ศพหญิงต่างชาติไม่ทราบชื่อและสัญชาติ ทั้งนี้ยังมีอีก 2 รายที่ไม่ทราบเพศ เนื่องจากพบเพียงชิ้นส่วนอวัยวะลำตัวส่วนบน 1 ศพ และกะโหลกศีรษะ 1 ศพ โดยร่างผู้เสียชีวิตเหล่านี้ยังรอญาติมาติดต่อขอตรวจพิสูจน์อัตลักษณ์ซึ่งต้องการใช้ประวัติการทำฟันและการตรวจดีเอ็นเอยืนยันลักษณะบุคคล,ที่ รพ.จุฬาฯ สภากาชาดไทย ออกแถลงการณ์ฉบับที่ 2 เรื่องการรักษาพยาบาลผู้ได้รับบาดเจ็บจากเหตุระเบิดที่สี่แยกราชประสงค์ว่า ได้ให้ความช่วยเหลือผู้บาดเจ็บรวม 27 ราย เป็นชาย 14 ราย หญิง 10 ราย เด็กหญิง 3 ราย แยกเป็นคนไทย 9 ราย ชาวต่างชาติ 10 ราย ไม่ทราบชื่อสกุลและสัญชาติ 8 ราย ในจำนวนดังกล่าว อยู่ระหว่างการรักษาตัวที่โรงพยาบาล 18 ราย กลับบ้านแล้ว 6 ราย เสียชีวิต 3 ราย ผู้เสียชีวิตเป็นหญิง 2 ราย และเด็กหญิง 1 ราย ไม่ทราบชื่อสกุลและสัญชาติ อาการโดยรวมของผู้บาดเจ็บส่วนใหญ่ เกิดจากโดนสะเก็ดระเบิดตามร่างกาย โรงพยาบาลระดมทีมแพทย์และพยาบาล พร้อมด้วยเครื่องมือที่ทันสมัย ดูแลรักษาอย่างใกล้ชิดเต็มกำลัง,ขณะเดียวกัน ตั้งแต่เช้ามีบรรดาญาติผู้เสียชีวิตเดินทางมารับศพผู้เสียชีวิตจากเหตุระเบิด 3 ราย ท่ามกลางบรรยากาศเศร้าสลด นพ.อุดมศักดิ์ หุ่นวิจิตร หัวหน้าภาควิชาคณะนิติเวชศาสตร์ จุฬาลงกรณ์มหาวิทยาลัย เปิดเผยว่า ได้ชันสูตรศพผู้เสียชีวิตจากเหตุระเบิดเสร็จสิ้นแล้ว โดย 2 รายเป็นคนไทย คือ น.ส.ปราณี สีสุวะ อายุ 39 ปี กับ น.ส.น้ำอ้อย แสงจันทร์ อายุ 30 ปี อีก 1 รายที่เป็นเด็กหญิงอายุ 5-6 ขวบ เป็นชาวมาเลเซีย ยังไม่ทราบชื่อ ผลการชันสูตรศพอย่างละเอียด พบสาเหตุการเสียชีวิต เพราะมีสะเก็ดระเบิดเข้าในอวัยวะสำคัญ เป็นกระสุนลูกปราย,ในจำนวนผู้มารับศพผู้เสียชีวิต มี พ.จ.ท.สำราญ เร่งงาน ทหารเรือจากพัน สห.ทร. ที่ 2 สัตหีบ มารับศพ น.ส.ปราณี สุสีวะ แฟนสาว พร้อมกล่าวด้วยเสียงสะอื้นว่า น.ส.ปราณี ทำงานที่ธนาคารสแตนดาร์ดชาร์เตอร์ด เสียชีวิตโดยไม่ทันตั้งตัว ขณะกำลังไหว้ศาลพระพรหมกับเพื่อนที่ทำงานเดียวกัน ตนทราบข่าวเมื่อช่วงประมาณ 21.00 น.จึงเดินทางเข้า กทม.และพบว่า น.ส.ปราณีได้เสียชีวิตแล้วทำให้เสียใจมาก เพราะรับไม่ได้และยังติดค้างที่ไม่ได้พา น.ส.ปราณี ไปเที่ยว จากนี้จะนำศพ น.ส.ปราณี กลับบ้านที่ อ.เซกา จ.บึงกาฬ,ขณะที่นายส่งพล แซ่โจ สามี น.ส.น้ำอ้อย แสงจันทร์ กล่าวว่า น.ส.น้ำอ้อยทำงานร้านจิวเวลรี่ ย่านลาดกระบัง การจากไปของ น.ส.น้ำอ้อยครั้งนี้ยังทำใจไม่ได้ เพราะเมื่อช่วงเวลาประมาณ 18.00น.ได้โทรศัพท์หา น.ส.น้ำอ้อย บอกให้โทรศัพท์ไปหาลูก 2 คนที่อยู่กับย่า จ.เชียงใหม่ เพราะลูกสาวคนโตอายุ 7 ขวบ จะครบวันเกิดในวันที่ 28 ก.ย.ที่จะถึง แต่ น.ส.น้ำอ้อยมาเสียชีวิตลงเสียก่อน ขณะมาไหว้พระพรหมกับเพื่อน ไม่รู้ว่าจะบอกกับลูก 2 คนอย่างไร เพราะตนกับ น.ส.น้ำอ้อย ต่างคนต่างทำงานคนละแห่ง คนละจังหวัดเพื่อเก็บเงินกลับบ้านไปอยู่กับลูก,ส่วนศพเด็กหญิงชาวมาเลเซียยังไม่มีญาติมารับศพ จากการสอบถาม ท.ญ.พิศุทธิ์ กังวลกิจ เพื่อนของนักธุรกิจชาวมาเลเซียไม่ทราบชื่อ ตาของเด็กหญิงที่เสียชีวิต กล่าวว่า เสียใจกับข่าวร้ายของครอบครัวเพื่อนมาก เนื่องจากมาเที่ยวไทยรวม 7 คนแต่เสียชีวิตในเหตุการณ์ครั้งนี้รวม 4 คนคือ ภรรยา ลูกเขย ลูกชาย หลานสาว และยังหาพี่สาวของภรรยาไม่พบ 1 คน เข้าใจว่ารัฐบาลพยายามช่วยเหลือเรื่องค่าชดเชย แต่สิ่งที่อยากได้มากขณะนี้คือการรวบรวมข้อมูลที่เชื่อมโยงกับทุกโรงพยาบาล เพราะมีผู้บาดเจ็บเสียชีวิตจำนวนมาก บางส่วนก็ไม่สามารถพิสูจน์เอกลักษณ์บุคคลได้ ทำให้ญาติต้องเดินทางไปกลับหลายโรงพยาบาลด้วยความสิ้นหวัง ส่วนเรื่องศพครอบครัวของเพื่อน จะรอให้ครบก่อน เพื่อนำกลับไปทำตามพิธีทางศาสนา แต่เบื้องต้นไม่สามารถนำร่างผู้เสียชีวิตกลับทางเครื่องบินได้ คงต้องให้สถานทูตช่วย,ที่ศูนย์บริการโลหิตแห่งชาติ สภากาชาดไทย ยังมีผู้เดินทางมาเข้าคิวรอลงทะเบียนเพื่อบริจาคโลหิตจำนวนมาก เพื่อช่วยเหลือผู้ที่ได้รับบาดเจ็บจากเหตุระเบิดที่แยกราชประสงค์ พญ.สร้อยสอางค์ พิกุลสด ผอ.ศูนย์บริการโลหิตแห่งชาติฯ กล่าวว่า มีทหารและประชาชนจำนวนมากเดินทางมาบริจาค โลหิตเพื่อช่วยเหลือผู้บาดเจ็บตั้งแต่เช้า โดยศูนย์บริการโลหิตแห่งชาติฯจะเปิดรับบริจาควันจันทร์ พุธ ศุกร์ ตั้งแต่เวลา 08.00-16.30 น. อังคารและพฤหัสบดี ตั้งแต่เวลา 07.30-19.30 น. วันเสาร์ อาทิตย์ และ วันนักขัตฤกษ์ ตั้งแต่เวลา 08.30-15.30 น.,นางชาง ยิน หญิงชาวจีน ซึ่งรักษาอยู่ที่ รพ.ตำรวจ กล่าวว่า เป็นชาวเมืองซีอานมาเที่ยวไทยกัน 4 คน คือตน สามี ลูกสาวและน้องสาว ก่อนเกิดเหตุกำลังเดินวนรอบศาลพระพรหม หลังกราบไหว้องค์พระพรหม กระทั่งเกิดระเบิดเสียงดังสนั่นมาก หูอื้อและตกใจมาก ตอนนี้ยังมีอาการหูอื้อ นิ้วมือแตก ขณะที่ลูกสาวยังอยู่ห้องไอซียูใน รพ.เดียวกัน น้องสาวอยู่ รพ.ราชวิถี โดยมีสามีซึ่งรอดจากเหตุการณ์คอยเฝ้าน้องสาว พวกตนมีกำหนดจะกลับประเทศวันที่ 22 ส.ค. แต่ต้องมาประสบเหตุก่อน ตอนนี้ได้แต่ภาวนาขอให้ทุกคนปลอดภัย,พ.อ.วินธัย สุวารี โฆษก คสช. ออกทีวีเมื่อวันเดียวกัน แถลงถึงการเยียวยาผู้ได้รับบาดเจ็บและเสียชีวิต ทั้งชาวไทยและต่างชาติ ว่า คสช.และรัฐบาลได้ให้ความสำคัญเร่งให้กระทรวงต่างๆ ได้แก่ กระทรวงการต่างประเทศ กระทรวงยุติธรรม กระทรวงการท่องเที่ยวและการกีฬา ร่วมกันเยียวยาตามหลักการแล้ว ผู้ที่ได้รับบาดเจ็บและเสียชีวิตที่เป็นคนไทย ยื่นเรื่องขอรับการเยียวยาได้จากกรุงเทพมหานคร สำหรับชาวต่างประเทศ กระทรวงการต่างประเทศจะเป็นผู้ประสานผ่านสถานทูตต่างๆ หรือประสานโดยตรงกับกระทรวงการต่างประเทศ โดยมีค่าตอบแทนผู้เสียหายดังนี้ ผู้บาดเจ็บจะได้รับค่ารักษาพยาบาลเท่าที่จ่ายจริง ไม่เกิน 3 หมื่นบาท ค่าฟื้นฟูจิตใจไม่เกิน 2 หมื่นบาท ค่าขาดประโยชน์ทำมาหากิน วันละ 200 บาทต่อ 1 ปี ค่าเสียหายอื่นๆ ไม่เกิน 3 หมื่นบาท ค่าห้องวันละ 600 บาท กรณีเสียชีวิต ทายาทจะได้รับ 1 แสนบาท นักท่องเที่ยวต่างชาติจะได้รับจากกองทุนประกันภัยนักท่องเที่ยวโดยผู้บาดเจ็บไม่เกิน 1 แสนบาท เสียชีวิตไม่เกิน 3 แสนบาท นอกจากนี้ คสช.ได้สั่งการให้สำนักเลขาธิการ คสช.จัดตั้ง บก.ติดตามสถานการณ์ และสั่งการให้หน่วยงานต่างๆ ในพื้นที่กรุงเทพมหานคร และปริมณฑล จัดตั้งจุดตรวจ จุดสกัด ในพื้นที่สำคัญต่างๆ 88 จุด พื้นที่ต่างจังหวัด ตั้งจุดตรวจสกัด และสายตรวจในพื้นที่ชุมชนและสถานที่ท่องเที่ยวสำคัญๆ พร้อมกับขอให้ประชาชนช่วยเป็นหูเป็นตาหากพบสิ่งผิดปกติ หรือเหตุต้องสงสัยใดๆ ให้แจ้งเจ้าหน้าที่ทุกหน่วยได้ทันที,พร้อมกันนี้ พ.อ.วินธันยังขอความร่วมมือจากประชาชนและสื่อมวลชนทุกแขนงระมัดระวังการเผยแพร่ภาพและข้อความที่อาจไม่เหมาะสม หรือมีผลกระทบต่อจิตใจของญาติและผู้ที่ได้รับบาดเจ็บ ตลอดจนติดตามรับฟังข่าวสารอย่างมีวิจารณญาณ เพราะข่าวสารที่ปรากฏตามสื่อสังคมออนไลน์ ทั้งนี้ คณะรักษาความสงบแห่งชาติ ตลอดจนคณะรัฐมนตรี ยืนยันว่าเจ้าหน้าที่ทุกฝ่ายจะร่วมกันปฏิบัติหน้าที่ เพื่อดูแลความปลอดภัยให้กับพี่น้องประชาชน รวมถึงชาวต่างชาติที่อยู่ในประเทศไทยให้ได้อย่างดีที่สุด,นายบวรเวท รุ่งรุจี อธิบดีกรมศิลปากร กล่าวว่า จากการส่งเจ้าหน้าที่กรมศิลปากรตรวจสอบความเสียหายท้าวมหาพรหม พบว่า ได้รับผลกระทบจากระเบิดเสียหายรวม 12 จุด อาทิ ใต้คาง ตัวองค์ ตัวศาล ที่มีกระจกแตกร้าวเสียหายจำนวนมาก โดยในวันที่ 24 ส.ค. กรมศิลปากรได้ประสานงานกับมูลนิธิท้าวมหาพรหม จัดส่งทีมช่างจากสำนักช่างสิบหมู่ ไปดำเนินการบูรณะเฉพาะจุดในที่ เกิดเหตุ คาดว่าจะใช้เวลา 1 สัปดาห์ จึงจะแล้วเสร็จ จากนั้นจึงจัดพิธีบวงสรวงต่อไป,นายพรชัย รุจิประภา รมว.เทคโนโลยีสารสนเทศและการสื่อสาร (ไอซีที) กล่าวว่า สั่งการให้นางทรงพร โกมลสุรเดช ปลัดกระทรวงไอซีที น.อ.สมศักดิ์ ขาวสุวรรณ รองปลัดกระทรวงไอซีที ติดตามควบคุมเว็บไซต์ที่นำเสนอข่าว ภาพข่าว และข้อความต่างๆไม่ให้ส่อไปในทางสร้างความตื่นตระหนกให้แก่ประชาชน พร้อมทั้งดูเรื่องข่าวไม่ให้ส่อไปในเชิงสร้างความตระหนกสับสนให้แก่นักท่องเที่ยวด้วย ให้ทีมที่ตรวจสอบเรื่องดังกล่าวในช่วงนี้ต้องทำงานอย่างเข้มข้น ด้านนายสมบัติ ลีลาพตะ รักษาการรองเลขาธิการ กสทช. กล่าวว่า สำนักงาน กสทช.จะหารือกับ กสท.แจ้งกำชับไปยังผู้ประกอบทีวีทุกช่องให้ระมัดระวังเนื้อหาข่าวเกี่ยวกับเหตุการณ์ความรุนแรงที่เกิดขึ้น หากต้องการนำเสนอภาพบนหน้าจอโทรทัศน์ ทั้งภาพนิ่งและภาพเคลื่อนไหว ขอให้เบลอภาพ หากไม่มีการเบลอภาพ อาจเข้าข่ายมีความผิดตามมาตรา 37 แห่ง พ.ร.บ.การประกอบกิจการกระจายเสียงและกิจการโทรทัศน์ พ.ศ.2551,เมื่อเวลา 13.30 น. พ.ต.อ.ธนเสฏฐ์ ภิรมย์เอี่ยม พนักงานสอบสวนผู้ทรงคุณวุฒิ สน.ยานนาวา รับแจ้งเหตุระเบิดภายในแม่น้ำเจ้าพระยาช่วงใต้สะพานสมเด็จพระเจ้าตากสิน ใกล้สถานีบีทีเอสสะพาน ตากสิน ถนนเจริญกรุง แขวงยานนาวา เขตสาทร จึงรายงานให้ผู้บังคับบัญชาทราบแล้วรุดไปตรวจสอบพร้อม พ.ต.อ.พงษ์ศักดิ์ ทรัพย์ลออ ผกก.สน.ยานนาวา พ.ต.อ.กำธร อุ่ยเจริญ ผกก.กลุ่มงานเก็บกู้และตรวจพิสูจน์วัตถุระเบิด บก.สปพ.บช.น. พ.ต.ท.สัญชัย มาตร์คำจันทร์ รอง ผกก.สส.สน.ยานนาวา,เจ้าหน้าที่กองพิสูจน์หลักฐาน สุนัขตำรวจและ เจ้าหน้าที่สำนักงานเขตยานนาวา ที่เกิดเหตุอยู่ห่างทางขึ้นลงสถานีบีทีเอสสะพานตากสินประมาณ 50 เมตร นอกจากนี้ยังอยู่ใกล้โป๊ะท่าเรือสาทร ซึ่งมีประชาชนสัญจรผ่านจำนวนมาก จากการตรวจสอบเบื้องต้น พบชาวบ้านและนักท่องเที่ยวหลายชาตินับร้อยคนกำลังมุงดูร่องรอยคราบน้ำสาดกระเซ็นเต็มตอม่อสิ่งปลูกสร้างและทางเดินบริเวณโป๊ะท่าเรือ นอกจากนั้นยังพบสะเก็ดระเบิดเป็นลูกเหล็กทรงกลมเส้นผ่าศูนย์กลางประมาณ 5 มิลลิเมตรกระจายอยู่ทั่วพื้นราวๆ 20 ชิ้น จึงกั้นพื้นที่พร้อมกันคนที่ไม่มีส่วนเกี่ยวข้องออกจากจุดเกิดเหตุ ก่อนเก็บรวบรวมรายละเอียดที่พบไว้เป็นหลักฐาน,สอบสวนนางรติษา เอี่ยมละออ อายุ 36 ปี แม่ค้าเสื้อผ้าบริเวณทางขึ้นสถานีบีทีเอสสะพานตากสิน เผยว่า ก่อนเกิดเหตุเวลาประมาณ 13.00 น.กำลังขายของอยู่ตรงใกล้จุดเกิดเหตุห่างออกมาราว 30 เมตร ได้ยินเสียงระเบิดดังขึ้นสนั่นจนหูอื้อ 1 ครั้งมาจากในน้ำตรงโป๊ะท่าเรือสาทร เมื่อหันไปดูพบน้ำกระจายขึ้นมาสาดสิ่งปลูกสร้างและนักท่องเที่ยวจนตัวเปียกแฉะหลายราย จึงรีบวิ่งหนีตายออกมาทางถนนเจริญกรุงเพื่อตั้งหลักพร้อมชาวบ้านหลายคน พอตั้งสติได้ก็รีบโทรศัพท์แจ้ง 191 เพื่อให้เจ้าหน้าที่ตำรวจมาตรวจสอบ ถือว่าโชคดีมากที่เหตุการณ์นี้ ไม่มีใครได้รับบาดเจ็บหรือเสียชีวิต,หลังเกิดเหตุเจ้าหน้าที่ตำรวจได้ประสานฝ่ายทหารที่ดูแลพื้นที่ และให้เจ้าหน้าที่สำนักงานเขตตรวจสอบกล้องวงจรปิดบริเวณสะพานสมเด็จพระเจ้าตากสิน ฝั่งมุ่งหน้าแยกวิทยุ และกล้องวงจรปิดบนสถานีบีทีเอสสะพานตากสิน เบื้องต้นพบภาพน้ำกระจายจากแรงระเบิดเมื่อเวลา 12.59 น. แต่ยังไม่พบภาพคนร้ายที่โยนวัตถุระเบิดจากสะพานเป้าหมายเป็นโป๊ะท่าเรือสาทร แต่พลาดเป้าตกลงสู่แม่น้ำเจ้าพระยาแทน คาดว่าต้องใช้เวลาไล่กล้องวงจรปิดอีกสักระยะ อย่างไรก็ตาม ขณะนี้พนักงานสอบสวนได้ประสานเจ้าหน้าที่นักประดาน้ำเพื่อช่วยงมหาหลักฐานเพิ่มเติม บริเวณใต้โป๊ะท่าเรือสาทรแล้วเพื่อนำมาระบุชนิดระเบิดและเป็นเบาะแสติดตามตัวคนร้ายมาดำเนินคดีแล้ว,สำหรับการตรวจพบวัตถุพยานลูกเหล็กทรงกลมเส้นผ่านศูนย์กลางประมาณ 5 มิลลิเมตร กระจัด กระจายอยู่ทั่วบริเวณครั้งนี้ ตรงกับเหตุการณ์ที่เคยเกิดวินาศกรรมในซอยสุขุมวิท 71 ท้องที่ สน.คลองตัน เมื่อวันที่ 14 ก.พ.55 ที่มีแก๊งผู้ต้องหาชาวอิหร่านหลายคนเดินทางเข้ามาใช้ประเทศไทยก่อความวุ่นวาย ครั้งนั้นในจุดเกิดเหตุสามารถยึดวิทยุทรานซิสเตอร์ ระเบิดซีโฟร์ และวัตถุทรงกลมที่ใช้เป็นสะเก็ดขนาดเท่ากันเอาได้ หลักฐานที่ยึดได้จะนำไปตรวจสอบเพื่อหาความเชื่อมโยงกันต่อไป,ต่อมาเวลา 16.00 น. พล.ต.อ.สมยศ พุ่มพันธุ์ม่วง ผบ.ตร. พล.ต.อ.เรืองศักดิ์ จริตเอก รอง ผบ.ตร. พล.ต.ท.ประวุฒิ ถาวรศิริ ผู้ช่วย ผบ.ตร. พล.ต.ต.ชยพล ฉัตรชัยเดช ผบก.น.6 และ พ.ต.อ.บรรลือศักดิ์ ขลิบเงิน รอง ผบก.น.6 ลงพื้นที่ตรวจสอบจุดเกิดเหตุระเบิดภายในแม่น้ำเจ้าพระยาช่วงใต้สะพานสมเด็จพระเจ้าตากสิน หลังเจ้าหน้าที่นักประดาน้ำมูลนิธิป่อเต็กตึ๊งสามารถงมหาหลักฐานเพิ่มเติมเป็นเศษท่อแป๊บเหล็ก 5-6 ชิ้นขึ้นมาได้ คณะ ผบ.ตร.และฝ่ายสืบสวนร่วมกับทหารใช้เวลาเดินสำรวจในที่เกิดเหตุร่วมกันนาน 1 ชั่วโมง พล.ต.อ.สมยศกล่าวว่า การดำเนินการของคนร้ายทั้ง 2 ครั้งไม่ใช่การก่อการร้าย แต่เป็นการสร้างสถานการณ์และมีเป้าหมายให้เกิดอันตรายแก่ชีวิต เพื่อให้เกิดความหวาดกลัวและสับสนวุ่นวาย มีเจตนาให้รัฐบาลเสียหน้าและทำให้ประเทศมีปัญหาทุกด้าน ทั้งการท่องเที่ยวและเศรษฐกิจ ผู้ที่ทำคือ ผู้ที่ไม่ปรารถนาดีกับประเทศชาติ ใช้ความรุนแรงถึงขั้นให้มีผู้บาดเจ็บและเสียชีวิต จากการสอบถามเจ้าหน้าที่อีโอดีพบว่า ระเบิดที่ใช้จุดใต้สะพานสมเด็จพระเจ้าตากสินเป็นไปป์บอมบ์ จุดชนวนด้วยฝักแคหน่วงเวลา หมายถึงจุดไฟโยนลงมาให้เกิดระเบิด มีลักษณะใกล้เคียงกับระเบิดแยกราชประสงค์เมื่อหัวค่ำวานนี้ (17 ส.ค.),พล.ต.อ.สมยศกล่าวต่อไปว่า การทำระเบิดชนิดนี้คนร้ายจะใช้ระเบิดทีเอ็นทีหรือซีโฟร์ บรรจุลงไปในท่อเหล็กพร้อมวัตถุที่เป็นสะเก็ด ก่อนใช้ฝักแคจุดหน่วงเวลาให้ทำงานคล้ายการเล่นจุดประทัด แรงระเบิดของทั้ง 2 แห่งพอประมาณได้ว่าคนร้ายใช้ระเบิดน้ำหนักใกล้เคียงกัน ต่างเพียงเมื่อวานนี้ระเบิดเกิดขึ้นที่แยกราชประสงค์เป็นมุมอับคับแคบจึงทำงานได้เต็มประสิทธิภาพทั้งแรงอัดและแรงดันกว่าจุดนี้ซึ่งเป็นที่โล่งแจ้งและตกลงไปในน้ำ สันนิษฐานว่าทั้งสองจุดเกิดจากการกระทำของคนร้ายกลุ่มเดียวกัน ขณะนี้มีพยานหลักฐานเพิ่มขึ้นหลายอย่าง จึงขอความร่วมมือจากประชาชนช่วยเป็นหูเป็นตาแจ้งข้อมูลข่าวสารมายังเจ้าหน้าที่ เพราะถือเป็นปัญหาของประเทศชาติเป็นเรื่องของคนไทยทุกคน พบเบาะแสหรือสิ่งผิดปกติให้รีบแจ้ง,ผบ.ตร.เผยต่อไปว่า กรณีผู้ต้องสงสัยในคลิปที่เผยแพร่หากใครพบก็ขอให้รีบแจ้ง แต่ตนเชื่อว่า คนร้ายที่ก่อเหตุต้องอำพรางตัว ปลอมตัว เปลี่ยนใบหน้าและทรงผม ที่สำคัญคนร้ายต้องไม่ได้มีคนเดียว อย่างน้อยถ้าหากคนร้ายใช้รถ จยย.เป็นยานพาหนะต้องมีคนขับขี่และคนซ้อนท้าย อีกทั้งตนยังเชื่อว่าเป็นฝีมือของคนไทยด้วยกันทำกันเอง ซึ่งท่านนายกรัฐมนตรีได้สั่งการให้ตำรวจและทหารสนธิกำลังกันทั้งในและนอกเครื่องแบบดูแลถานการณ์ให้พี่น้องประชาชนอุ่นใจ เราจะพยายามจับกุมคนร้ายให้ได้ เพื่อสร้างความเชื่อมั่นให้ประชาชนและนักท่องเที่ยว ถามว่าการข่าวจะมีการเกิดเหตุระเบิดขึ้นอีกหรือไม่ ผบ.ตร.ตอบว่า การข่าวบางครั้งเราไม่สามารถเปิดเผยได้ จะไปบอกหรือเปิดเผยก็ไม่ได้เรียกว่า ข่าวเพราะเป็นเรื่องลับ ตนอยากให้ประชาชนคนไทยช่วยกันเป็นหูเป็นตา สื่อมวลชนก็ต้องประชาสัมพันธ์ให้เกิดความสามัคคี เรื่องที่เกิดขึ้นทำให้ประเทศเสียหายหากชาวต่างชาติเกิดความไม่เชื่อมั่นลองคิดดูแล้วกันอะไรจะเกิดขึ้นในประเทศไทย,ต่อมาเวลา 15.00 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช. แถลงผ่านโทรทัศน์รวมการเฉพาะกิจ กล่าวถึงเหตุระเบิดที่ราชประสงค์พร้อมกับแสดงความเสียใจต่อเหตุการณ์ที่เกิดขึ้นว่า จากสถานการณ์ความรุนแรงที่เกิดขึ้นเมื่อวันที่ 17 ส.ค. เวลาประมาณ 19.00 น. ได้เกิดการบาดเจ็บและสูญเสียของประชาชนผู้บริสุทธิ์ทั้งชาวไทยและชาวต่างประเทศเป็นจำนวนมากนั้น ตนและรัฐบาลขอแสดงความเสียใจอย่างสุดซึ้งต่อครอบครัวผู้สูญเสียทุกคน ตลอดจนจะใช้มาตรการเยียวยาตามกฎหมายแก่ผู้บาดเจ็บและผู้เสียชีวิตทั้งชาวไทยและชาวต่างประเทศให้ดีที่สุด จากเหตุการณ์ดังกล่าว แสดงให้เห็นว่าประเทศของเรายังมีบุคคลหรือกลุ่มบุคคลที่มุ่งประสงค์ร้ายต่อประเทศชาติยังมีการเคลื่อนไหวอยู่ ซึ่งอาจจะเป็นการหวังผลทางการเมือง เพื่อทำลายเศรษฐกิจ ทำลายการท่องเที่ยว หรือด้วยเหตุผลอื่นใดก็ตาม รัฐบาลจะเร่งดำเนินการสืบสวน หาตัวผู้กระทำความผิดและขบวนการที่เกี่ยวข้องมาดำเนินคดีให้ได้โดยเร็ว,พล.อ.ประยุทธ์กล่าวต่อว่า ตนและรัฐบาล ขอยืนยันจะยืนอยู่เคียงข้างประชาชนเสมอ ไม่ว่าจะยามทุกข์หรือสุข เมื่อใดที่ประชาชนมีความทุกข์ เราทุกข์ยิ่งกว่า ด้วยความสำนึกในหน้าที่และความรับผิดชอบที่เรามีต่อประเทศชาติและประชาชน ขอให้ ประชาชนคนไทยทุกคน ทุกภาคส่วน รวมทั้งข้าราชการทุกหมู่เหล่าได้จับมือกันพร้อมก้าวเดินไปข้างหน้า ขจัดความเลวร้าย ภัยอันตรายทั้งหลายทั้งปวงที่เรากำลังเผชิญอยู่ร่วมกันไม่ว่าจะเป็นภัยที่มองเห็นและมองไม่เห็น หากเรารวมกันสามัคคีกัน จะสามารถฝ่าฟันอุปสรรคทุกอย่างไปได้รวดเร็วขึ้น เพื่อให้ประเทศไทยกลับมาสู่สภาวะปกติได้ในไม่ช้า ขอความร่วมมือสื่อมวลชนทุกแขนง โซเชียลมีเดียต่างๆ ช่วยเสนอข่าวในทางสร้างสรรค์ ไม่ขยายความรุนแรงออกไป ไม่ว่าจะด้วยภาพ เสียง คลิปวีดิโอ หรือคำวิพากษ์วิจารณ์ หรือการแสดงความคิดเห็นต่างๆ โดยเฉพาะอย่างยิ่งในระหว่างที่การสืบสวนสอบสวนกำลังดำเนินการอยู่ ซึ่งอาจเป็นการชี้นำต่อรูปคดี และทำให้สังคมสับสนได้,พล.อ.ประยุทธ์กล่าวว่า สำหรับชาวต่างประเทศที่พำนักอาศัยอยู่ในประเทศไทย รวมถึงสถานเอกอัครราชทูต สถานกงสุล องค์กรระหว่างประเทศ รัฐบาลขอให้คำมั่นว่าจะดูแลรักษาความปลอดภัยในชีวิตและทรัพย์สิน ตลอดจนผลประโยชน์ของท่านอย่างเต็มขีดความสามารถ รวมทั้งจะแจ้งข้อมูลข่าวสารให้ทราบอย่างต่อเนื่อง ในช่วงเวลานี้ขอให้ทุกคน ทุกภาคส่วน ร่วมแรงร่วมใจกัน ช่วยเหลือสนับสนุน สอดส่องดูแลสิ่งที่ผิดปกติ รวมทั้งช่วยประชาสัมพันธ์สิ่งที่ดีงามของเรา และสร้างความเข้าใจกับต่างประเทศให้ได้ในทุกมิติ เพื่อให้ประเทศชาติและสถาบันอันเป็นที่รักยิ่งของเรามีความมั่นคง ตนและรัฐบาล ขอขอบคุณและให้กำลังใจแก่เจ้าหน้าที่ทุกคนที่ร่วมกันปฏิบัติงานอย่างเต็มที่ ในช่วงเวลาอันเลวร้ายที่ผ่านมาจนถึงปัจจุบัน ขอให้ทุกคนได้ช่วยกันทำให้ประเทศของเราเกิดความมั่นคง ปลอดภัย และติดตามผู้กระทำความผิดมาลงโทษตามกฎหมายให้ได้โดยเร็ว,ต่อมาเมื่อเวลา 15.30 น. พล.อ.ประยุทธ์ จันทร์โอชา นายกรัฐมนตรี และหัวหน้า คสช.ไปเป็นประธานเปิดงานตลาดนัดนวัตกรรมการแพทย์แผนไทย ที่ฮอลล์ 9 อาคารอิมแพค ฟอรั่ม เมืองทองธานี พล.อ.ประยุทธ์กล่าวเปิดงานตอนหนึ่งถึงเหตุการณ์ระเบิดที่สี่แยกราชประสงค์ว่า วันนี้ยินดีที่ได้ มาทำสิ่งที่ดีๆร่วมกัน โดยการเปิดงานตลาดนัดนวัตกรรมทางการแพทย์แผนไทย มาร่วมกันกับพวกเราทำความดีให้ประเทศไทยก้าวหน้าไปอีกระดับหนึ่งถึงแม้จะมีกลุ่มที่เป็นคนเลวๆ ทำเอาไว้เมื่อวันที่ 17 ส.ค.เป็นเรื่องที่ตนเสียใจ และยืนยันว่าจะทำให้ดีที่สุด ตนเสียใจกับเหตุการณ์แบบนี้เกิดขึ้นรับไม่ได้เลย ขนาดตนคิด ยังสู้มันไม่ทันเลยไอ้พวกผู้ร้าย มันเกิดมาเพื่อเป็นผู้ร้าย อยากฝากให้ทุกคนให้กำลังใจเจ้าหน้าที่ตำรวจ-ทหาร บ้านเมืองปล่อยไปไม่ได้แล้ว เป็นหน้าที่ของคนไทยทุกคนต้องช่วยกัน วันนี้ ดีใจ มาที่งานเห็นรอยยิ้มจากทุกคน แต่ตนก็เจ็บปวดกว่าท่านเยอะ โดยเมื่อพูดถึงตรงนี้ พล.อ.ประยุทธ์ มีอาการสะอึก และหยุดพูดไป,จากนั้นเวลา 17.30 น. พล.อ.ประยุทธ์ให้สัมภาษณ์เหตุระเบิดที่สะพานสาทรว่า มีรายงานแล้วว่าคนก่อเหตุเดินขึ้นบนสะพานแล้วโยนลงมา สันนิษฐานว่าตั้งใจจะโยนลงมาที่สะพานเล็กแต่ลงไปในน้ำก่อน ก็กำลังดูอยู่ แสดงว่าเขาอาจจะวางไม่ได้ เมื่อถามว่าเหตุระเบิด 2 แห่งเชื่อมโยงกันหรือไม่ พล.อ.ประยุทธ์ตอบว่า ให้เวลาเจ้าหน้าที่หน่อย อย่าทำให้สถานการณ์กระเพื่อมไปกว่านี้ อยากให้สถานการณ์มันนิ่ง คือมันเกิดแล้วก็อยากให้ระมัดระวัง ถ้ามัวแต่บอกว่าเกิดอีกแล้วๆ รัฐบาลจะทำอะไรได้แล้วจะเสียหายหรือไม่ สื่อมาถามว่าตนจะทำอย่างไรต่อโจรมันก็รู้หมด เพราะมันก็ฟังอยู่ เราไม่ต้องไปบอกเขา,จากเหตุระเบิดที่สี่แยกราชประสงค์จนทำให้มีผู้ได้รับบาดเจ็บและเสียชีวิตจำนวนมาก โดย 1 ในผู้เสียชีวิตเหตุการณ์สะเทือนขวัญครั้งนี้คือ น.ส.สุดชาดา นิสีดา อายุ 32 ปี อยู่บ้านเลขที่ 63/4 หมู่ที่ 13 บ้านห้วยพอด ต.ธาตุ อ.เชียงคาน จ.เลย ทำงานเป็นพนักงานธนาคารสแตนดาร์ดชาร์เตอร์ด สาขาแห่งหนึ่ง หลังทราบเรื่องผู้สื่อข่าวเดินทางไปที่บ้านของ น.ส.สุดชาดา พบเป็นบ้านไม้ชั้นเดียว มีเพื่อนบ้านแห่มาปลอบใจนายเหวียน นิสีดา อายุ 60 ปี กับนางทองพัด นิสีดา อายุ 58 ปี และ ด.ญ.อริศรา เทศจันทร์ อายุ 8 ขวบ พ่อ แม่และลูกสาวของ น.ส.สุดชาดา โดยทั้งสามอยู่ในอาการที่เศร้าโศกเสียใจต่อการสูญเสียบุคคลที่เป็นเสาหลักของบ้านไป,นายเหวียนกล่าวทั้งน้ำตาว่า หลังทราบข่าวถึงกับช็อกจนทำอะไรไม่ถูกโดยเฉพาะนางทองพัด แม่ถึงกับเป็นลมญาติต้องรีบช่วยกันปฐมพยาบาลอย่างโกลาหล พร้อมให้รายละเอียดว่า ตนมีลูก 3 คน เป็นผู้หญิง 2 คน ชาย 1 คน น.ส.สุดชาดาเป็นลูกสาวคนเล็ก แต่งงานมีครอบครัวแล้วอยู่ที่กรุงเทพฯ และมีลูกสาว 1 คนชื่อ ด.ญ.อริศรา นำมาฝากเลี้ยงไว้ที่บ้าน ตนทราบเพียงว่าลูกสาวทำงานที่ธนาคารสแตน– ดาร์ดชาร์เตอร์ดในกรุงเทพฯแต่ไม่ทราบสาขา ส่วนเรื่องศพญาติที่กรุงเทพฯจะนำกลับมาบำเพ็ญกุศลที่บ้านเกิด ขณะที่ประกันสังคมจังหวัดเลย แจ้งว่าทายาทของ น.ส.สุดชาดาจะได้รับเงินค่าทำศพ 40,000 บาท และเงินสะสมรวม 179,723 บาท โดยสำนักงานประกันสังคมจังหวัดเลยจะชี้แจงสิทธิและเยี่ยมบิดามารดาต่อไป,เย็นวันเดียวกัน ผู้สื่อข่าวไปที่บ้านเลขที่ 90/3 หมู่ 1 ต.สวนผึ้ง อ.สวนผึ้ง จ.ราชบุรี ของนายสุวรรณ หรืออ๊อด สัตย์มั่น อายุ 30 ปี 1 ในเหยื่อระเบิดที่ศาลพระพรหมแยกราชประสงค์ พบเพื่อนบ้านต่างมาร่วมแสดงความเสียใจ ส่วนนายบุญส่งกับนางขันทอง สัตย์มั่น พ่อและแม่ของผู้ตายเดินทางไปรับศพลูกชายที่ รพ.ตำรวจ ตั้งแต่ช่วงเช้า สอบถามนางแสวง แก้วทองศรี อายุ 52 ปี อาของผู้ตาย เผยว่า ผู้ตายมีพี่น้อง 3 คน นายสุวรรณเป็นคนโต เป็นคนกตัญญูแถมเป็นเสาหลักของครอบครัว หลังจากจบ ม.6 ญาติ ชักชวนไปทำงานเป็นคนดูแลเก็บกวาดทำความสะอาด ศาลพระพรหมนานกว่า 10 ปี จนสามารถเก็บเงินสร้างบ้านให้พ่อและแม่ได้ แถมนายสุวรรณยังมีแผนจะแต่งงานในปลายปีนี้อีกด้วยแต่มาเสียชีวิตก่อน และเพิ่งมาเยี่ยมพ่อแม่เมื่อวันที่ 15 ส.ค.ที่ผ่านมา,อีกด้านที่เป็นปฏิกิริยาจากต่างประเทศ หลังเกิดเหตุวินาศกรรมระเบิดกลางกรุงเทพฯ เมื่อค่ำวันที่ 17 ส.ค. สหภาพยุโรปออกแถลงการณ์ โดยโฆษกของนางเฟเดริกา โมเกรินี ผู้แทนระดับสูงของสหภาพยุโรปและรองประธานคณะกรรมาธิการยุโรป ระบุว่า สหภาพยุโรป (อียู) ขอแสดงความเสียใจอย่างสุดซึ้งต่อครอบครัวผู้สูญเสียและหวังให้ผู้บาดเจ็บฟื้นตัวโดยเร็ว พร้อมขอเป็นกำลังใจให้แก่ประชาชนชาวไทยที่อยู่ในสภาวะสะเทือนใจและสูญเสีย,ส่วนท่าทีจากรัฐบาลจีน นางหัว ชุนหยิง โฆษกกระทรวงการต่างประเทศจีน แถลงผ่านเว็บไซต์ระบุเรียกร้องถึงรัฐบาลไทย ให้เร่งสืบสวนสอบสวนเหตุระเบิดอย่างเต็มที่และครอบคลุม เพื่อนำตัวผู้กระทำความผิดมาลงโทษให้ได้ ทั้งระบุว่าชาวจีนเสียชีวิตจากเหตุระเบิดในกรุงเทพฯ 4 ราย รวมถึงชาวฮ่องกง 2 ราย นักท่องเที่ยวชาวจีนบาดเจ็บอีกมากกว่า 20 ราย,ขณะเดียวกัน เว็บไซต์หนังสือพิมพ์เซาธ์ ไชนา มอร์นิง โพสต์ รายงานอ้างสภาอุตสาหกรรมการท่องเที่ยว แห่งฮ่องกง เรียกร้องถึงรัฐบาลกลางให้ยกระดับคำเตือน พลเมืองขั้นสูงสุดคือ สีดำ ให้หลีกเลี่ยงเดินทางเข้าประเทศไทยถ้าไม่มีกิจธุระจำเป็นเร่งด่วน หลังเกิดเหตุระเบิดกลางกรุงเทพฯ เพื่อความปลอดภัย อ้างว่าระดับคำเตือนภัย สีแดง หรือระดับรองสูงสุดไม่เพียงพอต่อความปลอดภัย นายโจเซฟ ตุง เหยาจุง ผู้อำนวยการบริหารสภาอุตสาหกรรมการท่องเที่ยวฮ่องกงระบุการประกาศเตือนภัยขั้นสีแดง ดูเหมือนไม่สอดคล้องกับสถานการณ์ด้านความปลอดภัย ขอให้ยกระดับเป็น สีดำ ทั้งระบุว่าหากทางการไม่ยกระดับคำเตือนเดินทางมายังประเทศขั้นสูงสุดคือ สีดำ จะทำให้เหล่านั้นท่องเที่ยว ไม่ได้รับคืนเงินจากการยกเลิกการเดินทาง ทั้งนี้ เฉพาะช่วงเดือน มิ.ย.ที่ผ่านมา นักท่องเที่ยวฮ่องกงเดินทางเข้าไทยมากกว่า 65,000 คน ขณะที่นักท่องเที่ยวจากแผ่นดินใหญ่เข้าไทยมากกว่า 630,000 คน และตัวเลขทั้งปีที่แล้วนักท่องเที่ยวฮ่องกงเดินทางเข้าไทยมากกว่า 480,000 คน ขณะที่นักท่องเที่ยวจากแผ่นดินใหญ่เข้าไทยมากกว่า 4.6 ล้านคน นอกจากนั้น ยังมีนักท่องเที่ยวฮ่องกงตกค้างอยู่ในเมืองไทยตอนนี้มากกว่า 1,000 คน,ส่วนสำนักข่าว AFP รายงาน อ้างคำให้สัมภาษณ์ของนายจิมมี บาร์นส์ นักร้องเพลงร็อกคนดังชาวออสเตรเลียแห่งวงดนตรี เดอะ โคลด์ ชีเซล ระบุ ได้รอดชีวิตหวุดหวิดจากเหตุระเบิด ก่อวินาศกรรมในประเทศไทย โดยตน ภริยา กับลูกสาว ลูกเขยและ หลานสาว อยู่ระหว่างท่องเที่ยวพักผ่อนในกรุงเทพฯ ซึ่งในวันเกิดเหตุระเบิดมีแผนไปรับประทานอาหารค่ำ บริเวณใกล้พื้นที่เกิดระเบิด โดยตั้งใจจะเดินผ่านศาลพระพรหมเอราวัณ แต่เกิดเปลี่ยนใจใช้ทางเดินด้านบน หรือสกายวอล์กแทน ทำให้รอดชีวิตจากเหตุระเบิดได้อย่างเฉียดฉิว เพราะระเบิดเกิดห่างจากตนและครอบครัวระยะเพียง 50 เมตร,ที่ สน.ลุมพินี นายซันนี่ เบิร์น อายุ 28 ปี สัญชาติออสเตรเลีย ครูสอนภาษาและเพื่อนชายชาวต่างชาติ เดินทางเข้าพบเจ้าหน้าที่ฝ่ายสืบสวน สน.ลุมพินี เพื่อแสดงความบริสุทธิ์ใจ หลังมีผู้นำภาพชายต้องสงสัยที่มีลักษณะคล้ายกันเผยแพร่ในโลกโซเชียล สอบสวนนายซันนี่เปิดเผยว่า ตนเป็นครูสอนภาษาแห่งหนึ่ง ไม่ขอเปิดชื่อ มีเพื่อนส่งภาพผู้ต้องสงสัยสวมเสื้อสีเหลือง และภาพของตนใส่ไว้รวมกัน เมื่อเห็นจึงเดินทางมาแสดงความบริสุทธิ์ใจกับเจ้าหน้าที่ตำรวจ ช่วงเกิดเหตุกำลังสอนนักเรียนอยู่ จึงมีพยานเป็นนักเรียน ยืนยันว่าเป็นคนละคนกัน ก่อนเดินทางกลับ,ที่สถาบันนิติเวชวิทยา โรงพยาบาลตำรวจ เย็นวันเดียวกัน นายเนช ฮอด กวาน อายุ 53 ปีสัญชาติมาเลเซีย เดินทางมารับศพญาติชาวมาเลเซีย 4 ศพ 1. นายลี สี เซี่ยง อายุ 33 ปี 2. นางลิม ซอ เกค อายุ 49 ปี 3. นายเนี้ยก เจีย จุน อายุ 19 ปี และ 4. นางลิม ซู ซี อายุ 52 ปี นายเนชเผยว่า ช่วงเกิดเหตุตนไปสักการะพระพรหมพร้อมครอบครัว อีก 6 คน มีนักท่องเที่ยวและประชาชนจำนวนมาก ขณะกำลังจะปักธูปที่กระถางเกิดเสียงระเบิดดังสนั่น 1 ครั้ง รับรู้ถึงแรงสั่นไหวและแสงเพลิงที่เกิดขึ้นภายในรั้วของศาลพระพรหม ตนเห็นร่างของนายลี สี เซี่ยง ลูกเขย กระเด็นเพราะแรงระเบิดมาชนตนล้ม หลังสิ้นเสียงระเบิดพบว่า ลูกเขยมีเลือดออกจากศีรษะจำนวนมาก มองหาญาติคนอื่นๆพบนายเนี้ยก เจีย จุน ลูกชายตัวเองมีรอยไหม้เกรียม มองหาลูกสาวอีกคนอายุ 32 ปี ตั้งครรภ์ 5 เดือนบาดเจ็บเล็กน้อย ก่อนตนและลูกสาวจะถูกนำส่ง รพ.รามาธิบดี วันนี้มาที่ นิติเวชฯ รพ.ตร. เนื่องจากมั่นใจว่า ลูกชายและลูกเขยเสียชีวิต และนำหลักฐานยืนยันตัวบุคคลมาแสดงต่อเจ้าหน้าที่เพื่อขอตรวจสอบ ทำให้ทราบว่า นางลิม ซอ เกค ภรรยา และนางลิม ซู ซี พี่เมียและหลานชื่อ ลี จิน ยุง อายุ 4 ขวบเสียชีวิต ศพอยู่ที่นิติเวชฯ รพ.จุฬาฯ รู้สึกสูญเสียกับสิ่งที่เกิดขึ้น ทำให้ตอนนี้เหลือเพียงลูกสาวและหลานที่อยู่ในครรภ์ของลูกสาว ไม่รู้ว่าจะได้รับความกระทบกระเทือนหรือไม่,พ.ต.อ.กฤษณะ พัฒนเจริญ ผกก.ฝ่ายตำรวจสากลและประสานงานภูมิภาค 1 บก.ตท. และรองโฆษก ตร.ที่มาอำนวยความสะดวกการติดต่อรับศพ เผยว่า มีศพจากเหตุระเบิดอยู่ที่สถาบันนิติเวชวิทยาจำนวน 17 ศพ ในจำนวนนี้เป็นคนไทย 4 ศพ ญาติติดต่อรับศพกลับไปบำเพ็ญกุศลทั้งหมดแล้ว ส่วนชาวต่างชาติ 11 ศพ จำแนกเป็นจีน 2 ศพ สิงคโปร์ 1 ศพ อินโดนีเซีย 1 ศพ ฮ่องกง 2 ศพและมาเลเซีย 4 ศพ เจ้าหน้าที่สถานทูตและสถานกงสุลติดต่อกับทางญาติทยอยพามาขอดูศพร้อมนำหลักฐานยืนยันตัวบุคคลเพื่อขอรับศพกลับไปยังบ้านเกิด ขณะนี้ญาติมาดูศพและยืนยันตัวบุคคลได้เกือบทั้งหมด เหลือเพียงญาติของนางแปง วันชี และนางชาน แวงยุน ชาวฮ่องกง ที่ประสานมาขอดูศพเวลา 18.30 น. และเวลา 08.00 น. วันที่ 19 สิงหาคมนี้ ส่วน น.ส.เหลียว ลี กิง ชาวอินโดนีเซีย อยู่ในขั้นตอนการประสานงาน ขณะที่ชิ้นส่วนมนุษย์ 2 ศพยังไม่สามารถระบุเอกลักษณ์บุคคลได้ เนื่องจากยังไม่มีญาติติดต่อมา สำหรับขั้นตอนหลังจากนี้ญาติจะต้องไปลงบันทึกประจำวันที่ สน.ลุมพินี เพื่อนำหลักฐานตรงนี้มาขอนำศพออก เพื่อนำกลับไปบำเพ็ญกุศลต่อไป,บรรยากาศที่ศาลท้าวมหาพรหม แยกราชประสงค์ ในช่วงเย็นผู้สื่อข่าวรายงานประชาชนคนไทยที่อยู่ในย่านสีลมและราชประสงค์ รวมทั้งนักท่องเที่ยวชาวต่างชาติจำนวนมาก ทยอยเดินทางมาวางดอกไม้และจุดเทียนไว้อาลัยแก่ผู้เสียชีวิต ให้กำลังใจผู้ที่ได้รับบาดเจ็บจากเหตุการณ์ระเบิด น.ส.ภูญดา สวัสดิโกศล หนึ่งในพนักงานบริษัทในเครือเจริญโภคภัณฑ์ พร้อมเพื่อนพนักงานในเครือรวม 20 คน ที่มาร่วมวางดอกไม้และจุดเทียน กล่าวว่า รู้สึกเสียใจกับเหตุการณ์ที่เกิดขึ้น เป็นเหตุการณ์ที่เลวร้ายรุนแรงมาก จึงอยากให้กำลังใจกับผู้ที่บาดเจ็บและขอให้หายเร็วๆ พร้อมกับไว้อาลัยแด่คนที่เสียชีวิตจากเหตุการณ์นี้
ด่วน บึมอีกลูกท่านํ้าสาทร แต่โชคดีมือระเบิดหย่อนไปลงแม่น้ำเจ้าพระยา บริเวณใต้สะพานสมเด็จพระเจ้าตากสิน วงจรปิดจับภาพนาทีระเบิดเสียงดังสนั่นหวั่นไหว แรงระเบิดทำน้ำกระจาย โชคดีไม่มีผู้ได้รับบาดเจ็บและเสียชีวิต
ข่าวหน้า1,ระเบิดราชประสงค์,แยกราชประสงค์,ระเบิด,ศาลพระพรหม,ศาลท้าวมหาพรหม,ผู้ต้องสงสัย,แขกขาว,บูรณะซ่อมแซม,บริจาคเลือด,เยียวยาผู้ประสบเหตุ,ความขัดแย้งระหว่างประเทศ,เหยื่อระเบิด,ท่าเรือสาทร,ใต้สะพานสมเด็จพระเจ้าตากสิน,ข่าว,ข่าวภูมิภาค,ไทยรัฐฉบับพิมพ์